অসমীয়া প্ৰতিদিন ৰ দ্বাৰা\t Sep 20, 2018 ত শেষ সম্পাদনা কৰা হৈছে\n১. গোৱালপাৰাৰ নবী নগৰত গা ধুবলৈ গৈ সলিল সমাধি ৩ গৰাকী ছাত্ৰীৰ। নিহত ছাত্ৰী কেইগৰাকী ক্ৰমে তাছমিনা খাতুন, নাজিমা বেগম আৰু ফেলামী খাতুন।\n২. শেহতীয়া এক সমীক্ষাৰ মতে, বাৰ্ষিক ১৫৭ কোটি টকা উপাৰ্জন কৰি বাংগালুৰুৰ এন নাগৰাজু দেশৰ ধনী বিধায়ক হোৱাৰ পৰিৱৰ্তে বছৰি ১৩০০ টকা উপাৰ্জনেৰে দুখীয়া বিধায়িকাৰ স্থানত আছে অন্ধ্ৰপ্ৰদেশৰ বি যামিনীবালা।\n৩. BCCIৰ গুৰুত্বপূৰ্ণ ৰায়। BCCIত থাকিব নোৱাৰিব কোনো ৰাজনৈতিক ব্যক্তি আৰু চৰকাৰী চাকৰিয়াল।\n৪. সোণাপুৰ থানাৰ ভাৰপ্ৰাপ্ত আৰক্ষী বিষয়াৰ বিৰুদ্ধে এজাহাৰ ক্ষেত্ৰীৰ মৌচম বৈশ্য নামৰ যুৱকৰ। সোণাপুৰ আৰক্ষী থানাৰ সমীপতে জোৱাৰ আড্ডা চলি থকাৰ তথ্য লাভ কৰিও আৰক্ষী বিষয়াজনে কোনো গুৰুত্ব নিদিয়াৰ অভিযোগ।\n৫.গোসাঁইগাঁৱৰ ৰাঙাপাৰাত আৰক্ষী আৰু চি আৰ পি এফৰ সন্ত্ৰাসবাদীৰ বিৰুদ্ধে অভিযান। অভিযানত এলবাৰ্ট মুছাহাৰি নামৰ এন ডি এফ বিৰ কেডাৰ আটক।\n৬. ওদালগুৰিৰ ওৰাঙত এগৰাকী কিশোৰীক বলাৎকাৰৰ অভিযোগত আৰক্ষীয়ে আটক কৰে দুজন যুৱকক। মফিজুদ্দিন আৰু মকবুল নামৰ দুই যুৱকক আটক কৰি আৰক্ষীয়ে পচক’ আইনৰ অধীনত এক গোচৰ ৰুজু কৰে।\n৭. বুধবাৰে ৰহিঙীয়া শৰণাৰ্থী সমস্যাৰ বিষয়ে আলোচনা কৰিবলৈ ম্যানমাৰত উপস্থিত হয়হি বৃটিছ বৈদেশিক সচিব জেৰিমি হান্ত। ম্যানমাৰলৈ অহাৰ পূৰ্বে সচিবজনে বহু কেইজন বিশিষ্ট ব্যক্তিৰে মিলিত হ’বলৈ ইচ্ছা প্ৰকাশ কৰাৰ কথাও কয় সংবাদমাধ্যমক।\n৮. সন্ত্ৰাসবাদীৰে তথ্যৰ আদান প্ৰদান কৰাৰ অভিযোগত উত্তৰ প্ৰদেশ সন্ত্ৰাসবাদ বিৰোধী বাহিনীয়ে গ্ৰেপ্তাৰ কৰে এজন সীমান্ত নিৰাপত্তাৰক্ষীক। অছুটানন্দ মিশ্ৰ নামৰ নিৰপত্তাৰক্ষীজনৰ এনে কু-কৰ্মৰ সমগ্ৰ তথ্য এগৰাকী সাংবাদিকে পোহৰলৈ আনে।\n৯. উত্তৰ প্ৰদেশ চৰকাৰে ৯৮ হাজাৰ কোটি টকা খৰচৰ হিচাপ দাখিল কৰিব পৰা নাই কেগক ।\n১০. বুধবাৰে পেৰা-বেডমিন্টন খেলুৱৈ ৰাজ কুমাৰক কেন্দ্ৰীয় খেলমন্ত্ৰী ৰাজ্যবৰ্ধন সিঙ ৰাথোৰে প্ৰদান কৰে অৰ্জুন বটা।\n১১. বুধবাৰে কেন্দ্ৰীয় কেবিনেট বৈঠকৰ পাছত কেন্দ্ৰীয় মন্ত্ৰী ৰবিশংকৰ প্ৰসাদৰ মন্তব্য-‘দেশৰ ১৯৮ টা বৃহৎ বান্ধৰ মেৰামতিৰ বাবে ৩,৪৬৬ কোটি টকা আৱন্টিত কৰা হব।’\n১২. বুধবাৰে দিল্লীত আফগানিস্থানৰ ৰাষ্ট্ৰপতি আশৰুফ গনীয়ে সাক্ষাৎ কৰে প্ৰধানমন্ত্ৰী নৰেন্দ্ৰ মোডীক ।\n১৩. আয়তকৈ সম্পত্তিৰ পৰিমাণ অধিক হোৱা এক গোচৰৰ সন্দৰ্ভত ২২ অক্টোবৰত আদালতত থিয় হব লাগিব হিমাচল প্ৰদেশৰ প্ৰাক্তন মুখ্যমন্ত্ৰী বীৰভদ্ৰ সিং।\n১৪/ পানামা পেপাৰচ কেলেংকাৰীত কাৰাৰুদ্ধ পাকিস্তানৰ প্ৰাক্তন প্ৰধানমন্ত্ৰী নৱাজ শ্বৰীফক ইছলামাবাদ উচ্চ ন্যায়লয়ে দিলে শাস্তিৰ ৰেহাই । অচিৰেই মুকলি আকাশৰ তললৈ অহাৰ সম্ভাৱনা শ্বৰীফ।\n১৫. গোৱাৰ মুখ্যমন্ত্ৰী মনোহৰ পাৰিকৰ অসুস্থতাৰ হেতু বিকল্প ব্যৱস্থাৰ বাবে বুধবাৰে দিনৰ ১১ বজাত অমিত শ্বাহৰ বৈঠক। মুখ্যমন্ত্ৰীৰ সালসলনিৰ চিন্তা কৰা নাই বিজেপি নেতৃত্বই।\n১৬. বুধবাৰে পঞ্জাৱত ২২ খন জিলা পৰিষদ আৰু ১৫০ খন গাও পঞ্চায়তৰ বাবে অনুষ্ঠিত হয় নিৰ্বাচন। যথেষ্ট সংখ্যক লোকৰ ভোটদান।\n১৭. বুধবাৰে প্ৰতি আমৰিকান ডলাৰৰ বিপৰীতে ভাৰতৰ মুদ্ৰাৰ মুল্য ৭২.৭১ টকা। দেশৰ অৰ্থনীতিত যথেষ্ট প্ৰভাৱ পেলাইছে টকাৰ মূল্য হ্ৰাসে।\n১৮. খবৰ অনুসৰি ২০৩২ চনৰ অলিম্পিক উত্তৰ আৰু দক্ষিণ কোৰিয়াই যৌথভাৱে আয়োজনৰ বাবে সহমত প্ৰকাশ কৰিছে । আমেৰিকাৰ উদ্যোগৰ পাছত এয়া এক ইতিবাচক ফল হিচাপে চিহ্নিত হৈছে।\n১৯. ৬দিন ধৰি সন্ধানহীন হৈ আছে বি বৰুৱা কলেজৰ অধ্যাপক ড০ ৰুবুল হাজৰিকা। বিশেষ কামত ঘৰৰ পৰা ওলাই যোৱাৰ পিছৰে পৰা সন্ধান নাই প্ৰবক্তাগৰাকীৰ। কোনোলোকে তেওঁৰ সন্ধান দিলে ১০ হেজাৰ টকাৰ পুৰস্কাৰ ঘোষণা আৰক্ষীৰ।\n২০. দেশৰ ভিন্ন প্ৰান্তৰ প্ৰায় ১০০ গৰাকী অংগনৱাড়ী কৰ্মীয়ে বুধবাৰে সাক্ষাৎ কৰে প্ৰধানমন্ত্ৰী নৰেন্দ্ৰ মোডীক। প্ৰধানমন্ত্ৰীজনক সাক্ষাৎ কৰি পাৰিশ্ৰমিক বৃদ্ধিৰ বাবে ধন্যবাদ জনাই কৰ্মীসকলে।\n২১. পুনৰ আন্তঃৰাষ্ট্ৰীয় প্ৰেক্ষাপটত উজ্বলিল এগৰাকী অসম কন্যা। ওদালগুৰিৰ ভেৰগাঁৱৰ যুৱতী ভাগ্যৱতী কছাৰীয়ে ইস্তানবুলত অনুষ্ঠিত আহমেট কৰ্মাট বক্সিং প্ৰতিযোগিতাত স্বৰ্ণ পদক লাভৰ লগতে শ্ৰেষ্ঠ বক্সাৰৰ সন্মান লাভ কৰিবলৈ সক্ষম হয়।\n২২. ওদালগুৰিৰ টংলাত সংঘটিত হৈছে মৰেলপুলিচৰ ঘটনা। টংলা মহাবিদ্যালয়ৰ মিছাংখা বসুমতাৰী নামৰ এজন যুৱকক সুৰা পান কৰাৰ অপৰাধত আক্ৰমণ কৰে একাংশ উন্মত্ত লোকে। সংকজনক অৱস্থাত চিকিৎসালয়লৈ নিয়াৰ পথত মৃত্যু হয় যুৱকজনৰ।\n২৩. এছিয়া কাপত পাকিস্তানক হৰুৱাৰ পাছত দেশজুৰি উৎসাহৰ ঢল। ৮ উইকেটত পৰাস্ত কৰিলে ভাৰতে পাকিস্তানক।\n২৪. তিনি তালাকৰ সন্দৰ্ভত কংগ্ৰেছৰ মন্তব্য- ‘তিন তালাক মোডী চৰকাৰৰ বাবে কেৱল ‘ৰাজনীতিৰ ফুটবল’\n২৫. শংকৰদেৱৰ আবিৰ্ভাৱ তিথিত নলবাৰী জিলাৰ এখন ধৰ্মীয় সভাত ভাগ লৈ মুখ্যমন্ত্ৰী সৰ্বানন্দ সোনোৱালে গুৰুজনাৰ সৃষ্টিৰাজিক সঠিক ৰূপত প্ৰতিষ্ঠা কৰিব নোৱাৰাৰ বাবে ক্ষোভ প্ৰকাশ কৰে।


ইমাৰজেঞ্চী, ৭৭'ৰ সাধাৰণ নিৰ্বাচন, কাছাৰীত জনতা পাৰ্টিৰ সমৰ্থকৰ উল্লাস...\n১৯৭৭ চনৰ ২১ মাৰ্চত দেশত জৰুৰীকালীন অৱস্থাৰ অন্ত পৰে। তাৰ পূৰ্বে ১৮ জানুৱাৰীত লোকসভা নিৰ্বাচনৰ দিন ঘোষণা হয়, লগতে বিৰোধী দলৰ সকলো কাৰাবন্দী নেতাক মুকলি কৰি দিয়া হয়। ৰেডিঅ' যোগে এই বাতৰি প্ৰচাৰ হোৱাত ৰাইজৰ মাজত বিশেষ প্ৰতিক্ৰিয়া নেদেখিলোঁ। জৰুৰীকালীন অৱস্থাত অসমত কোনোৱেই চৰম চৰকাৰী দমন সন্ত্ৰাসৰ বলি হোৱা নাছিল বুলিব পাৰি। সেই বাবে জৰুৰীকালীন অৱস্থাৰ বিৰুদ্ধে ক্ষোভ উজৰাৰ বাবে এই নিৰ্বাচনক লৈ গুৱাহাটীৰ কোনো ব্যক্তিকে বৰকৈ উল্লাসিত হোৱা দেখা নাছিলোঁ। কিন্তু বাতৰি কাকতবোৰত তাৰ প্ৰতিক্ৰিয়া দিনক দিনে বৃদ্ধি পাইছিল। প্ৰাৰম্ভিক কালত জৰুৰীকালীন অৱস্থাৰ অধীনত প্ৰেছ চেনছৰশ্বিপত বাতৰি কাকতৰ মত প্ৰকাশৰ স্বাধীনতাত যিধৰণৰ চৰকাৰী হস্তক্ষেপ হৈছিল, সেই অৱস্থাৰ পৰা বাতৰি কাকতসমূহে নিৰ্বাচন বুলি কিছু সকাহ পাইছিল। ফলত, পূৰ্বৰ ক্ষোভ বাতৰি কাকতসমূহত বাৰুকৈয়ে স্পষ্ট ৰূপত প্ৰকাশ পাইছিল।\nবিৰোধী নেতাসকল কাৰাগাৰৰ পৰা মুক্তি পোৱাৰ পাচত বাতৰি কাকতবোৰ একপ্ৰকাৰ তেওঁলোকৰ মুখপত্ৰ হৈ পৰিছিল। চৰকাৰে কুৰি দফীয়া আঁচনিৰ অন্তৰ্গত যিবোৰ কল্যাণমূলক কাম কৰিছিল তাৰে ভিতৰত পৰিয়াল পৰিকল্পনা আঁচনিখনে ইন্দিৰা গান্ধীক গণৰোষত পতিত কৰোৱাইছিল। উত্তৰ ভাৰতত চৰকাৰী চিকিৎসালয়বোৰে এই আঁচনিৰ সফল ৰূপায়ণৰ বাবে কিছুমান মধ্যভোগী নিয়োগ কৰি বন্ধ্যাকৰণৰ বাবে মানুহ অনাৰ অভিযোগ উঠিছিল। মানুহবোৰক বন্ধ্যাকৰণ অস্ত্ৰোপচাৰৰ কথা নোকোৱাকৈ ফুচলাই অনা বুলিও গুজৱ ওলাইছিল। এই কথাবোৰ প্ৰচাৰ হোৱাত মানুহে অন্য ৰোগতো চিকিৎসালয়লৈ যাবলৈ ভয় কৰাৰ পৰিৱেশ সুচনা হোৱাৰ খবৰ শুনিছিলোঁ।\nদিল্লীৰ ঐতিহাসিক জাম্মা মছজিদৰ চৌহদত তাৰ ইমাম গৰাকীৰ প্ৰত্যক্ষ সহযোগত বহু দোকান গঢ়ি উঠিছিল। সেই সময়ত ৰাইজৰ মাজত গঢ় লৈ উঠা অভিযোগ অনুসৰি তদানীন্তন ইমাম গৰাকীয়ে হেনো সেই দোকানবোৰ বনাই ভাড়ালৈ দিছিল। ফলত মুছলমান সকলৰ ধৰ্মীয় আৱেগ বিজড়িত আৰু পৰ্যটনৰো অশেষ সম্ভাৱনাযুক্ত এই ঐতিহাসিক ঠাই ডোখৰৰ সুন্দৰ পৰিৱেশ বিনষ্ট হৈ এক বস্তি অঞ্চলত পৰিণত হৈছিল। জৰুৰীকালীন অৱস্থাত ইন্দিৰা গান্ধী চৰকাৰে এই অবৈধ দোকানবোৰ উচ্ছেদ কৰিছিল। ইয়াকে লৈ বুখাৰী উপাধিৰ জাম্মা মছজিদৰ তদানীন্তন ইমাম জনে উচ্চেদ কাৰ্য্যক সাম্প্ৰদায়িক ৰঙ সানি ইন্দিৰা গান্ধীক ধিক্কাৰ দিছিল। ফলত, উত্তৰ ভাৰতৰ মুছলমানবোৰে ইন্দিৰা গান্ধীৰ বিৰুদ্ধে ক্ষোভিত হৈ পৰিছিল। জৰুৰীকালীন অৱস্থাটোত হোৱা পুৰুষৰ বন্ধ্যাকৰণ আৰু জাম্মা মছজিদৰ উচ্ছেদৰ ফলত ইন্দিৰা গান্ধীয়ে উত্তৰ ভাৰতৰ সাধাৰণ হিন্দু আৰু মুছলমান উভয় সম্প্ৰদায়ৰেই আস্থা হেৰুৱাইছিল।\nবিৰোধী দলৰ নেতাসকলেও জেলৰ পৰা মুক্তি পোৱাত তেওঁলোকৰ ওপৰত চলোৱা চৰকাৰী নিৰ্যাতনৰ বা-বাতৰি কাকতবোৰত কিছু প্ৰকাশ পাইছিল। এইদৰে দেশৰ নিৰ্বাচনী বাতাবৰণ ইন্দিৰা গান্ধীৰ কংগ্ৰেছ চৰকাৰৰ বিৰুদ্ধে গঢ় লৈ উঠিছিল।\nইন্দিৰা গান্ধীয়ে জৰুৰীকালীন অৱস্থা বলবৎ কৰাৰ মূলতে আছিল জয়প্ৰকাশ নাৰায়ণৰ আন্দোলন। জয়প্ৰকাশ নাৰায়ণৰ আন্দোলনৰ প্ৰতি জনসাধাৰণৰ অভূতপূৰ্ব সঁহাৰি আছিল। সেয়ে ইন্দিৰা গান্ধীয়ে উপায়ন্তৰ হৈ এই আন্দোলন আৰু আন্দোলনকাৰীক দমন কৰিছিল।\nইন্দিৰা গান্ধীৰ বিৰুদ্ধে এই গণ আন্দোলনৰ মূলতে আছিল এলাহাবাদ উচ্চ ন্যায়ালয়ে দিয়া ৰায় যত ইন্দিৰা গান্ধীক দোষী সাব্যস্ত কৰা হৈছিল। ১৯৭১ চনত ইন্দিৰা গান্ধীয়ে ৰায় বেৰেলীৰ পৰা জিকি সাংসদ হৈ প্ৰধানমন্ত্ৰী হৈ আছিল। ইন্দিৰা গান্ধীৰ বিৰোধী প্ৰাৰ্থী আছিল ছচিয়েলিষ্ট পাৰ্টীৰ ৰাজ নাৰায়ণ। তেওঁ এলাহাবাদ উচ্চ ন্যায়ালয়ত গোচৰ তৰিছিল যে ইন্দিৰা গান্ধীয়ে নিৰ্বাচনত চৰকাৰী ব্যক্তি আৰু প্ৰশাসনক ব্যৱহাৰ কৰিছিল। ইন্দিৰা গান্ধীৰ ইলেকশ্বন এজেণ্ট গৰাকী চৰকাৰী চাকৰিয়াল আছিল। এই আইনী যুদ্ধত ইন্দিৰা গান্ধী পৰাজিত হৈছিল। ন্যায়াধীশ জগমোহনলাল সিনহাই ইন্দিৰা গান্ধীয়ে কোনো নিৰ্বাচিত পদবীত থাকিব নোৱাৰে বুলি আৰু ৬ বছৰৰ কাৰণে কোনো নিৰ্বাচনত প্ৰাৰ্থী হব নোৱাৰে বুলি ৰায় দিছিল। সেয়ে বিৰোধীয়ে ইন্দিৰা গান্ধীৰ পদত্যাগৰ দাবীত কৰা আন্দোলনে জনসাধাৰণৰ ব্যাপক সঁহাৰি লাভ কৰিছিল। অৱশ্যে ইন্দিৰা গান্ধীয়ে এলাহাবাদ উচ্চ ন্যায়ালয়ত পুনৰ আপীল কৰাত ন্যায়ধীশ ভি আৰ কৃষ্ণা আয়াৰে ২৪ জুন ১৯৭৫ চনত ন্যায়ধীশ সিনহাই দিয়া ৰায়ক স্বত্বসাপেক্ষে স্থগিত ৰাখিছিল। ফলত, ইন্দিৰা গান্ধীয়ে প্ৰধানমন্ত্ৰী পদত অধিষ্ঠ হৈ থকাৰ অধিকাৰ পাইছিল যদিও সংসদীয় কাৰ্য্য-প্ৰণালীত ভাগ লোৱাৰ আৰু দৰমহা লোৱাৰ পৰা বিৰত থাকিব লাগিব বুলি কৈছিল।।\nইন্দিৰা গান্ধীয়ে উচ্চ ন্যায়ালয়ৰ পৰা সামান্য সকাহ পালে যদিও গণবিৰোধ তেওঁৰ বিপক্ষে কিন্তু তীব্ৰতৰ হৈয়ে আছিল। ফলত ২৫ জুন ১৯৭৫ চনত তেওঁ জৰুৰীকালীন অৱস্থা ঘোষণা কৰিবলৈ বাধ্য হৈছিল।\nনিৰ্বাচনৰ দিন ঘোষণা হোৱাত জৰুৰীকালীন অৱস্থাত কাৰাবন্দী কৰা সকলো বিৰোধী নেতাই মুক্তি লভি আগন্তুক নিৰ্বাচনত এক লগ হৈ নিৰ্বাচন খেলাৰ প্ৰস্তুতি চলাইছিল। ছচিয়েলিষ্ট পাৰ্টিৰ জয় প্ৰকাশ নাৰায়ণৰ নেতৃত্বত চলা গণ আন্দোলনৰ সহযোগী ভাৰতীয় জাতীয় কংগ্ৰেছ (সাংগঠনিক) বা INC(O), ভাৰতীয় লোক দল আৰু ভাৰতীয় জন সঙ্ঘই মিলি জনতা পাৰ্টি গঠন কৰিছিল।\nজনতা পাৰ্টি গঠনৰ গুৰি ধৰোতাসকল আছিল কংগ্ৰেছৰ বিসম্বাদী কামাৰাজৰ INC(O) দলৰ মোৰাৰজী দেশাই, ছচিয়েলিষ্ট পাৰ্টিৰ জয়প্ৰকাশ নাৰায়ণ, ভাৰতীয় লোক দলৰ চৰণ সিং, বিজু পাটনায়ক আদি আৰু ভাৰতীয় জন সঙ্ঘৰ অটল বিহাৰী বাজপেয়ী।\nভাৰতীয় লোক দল কিছু বছৰ পূৰ্বে ৭টা দল মিলি গঠন হৈছিল। এই দল কেইটাৰ ভিতৰত প্ৰভাৱশালী দল আছিল তামিলনাডুৰ চি গোপালাচাৰীৰ স্বতন্ত্ৰ পাৰ্টী, উৰিষ্যাৰ বিজু পাটনায়কৰ উৎকল কংগ্ৰেছ আৰু উত্তৰ প্ৰদেশৰ চৰণ সিঙৰ ভাৰতীয় ক্ৰান্তি দল।\nভাৰতীয় জন সঙ্ঘ আছিল অটল বিহাৰী বাজপেয়ীৰ। এই দলটোৱে মদন মোহন মালব্যৰ হিন্দু মহাসভাৰ পৰা জন্ম লভিছিল।\nমাৰ্চৰ ১৬ ৰ পৰা ২০ তাৰিখলৈ চলা এই নিৰ্বাচনৰ প্ৰচাৰৰ বাবে জনতা পাৰ্টিৰ বহু ৰাষ্ট্ৰীয় নেতা অসমলৈ আহিছিল। সেইসময়ত গুৱাহাটীত সকলো ৰাজনৈতিক দলৰ ৰাজহুৱা সভা জজ্ ফিল্ডত হৈছিল। গুৱাহাটীত কংগ্ৰেছৰ সভাবোৰত মানুহ কম হৈছিল যদিও সমগ্ৰ অসমত কংগ্ৰেছৰ সমৰ্থন ভালেখিনি অটুট আছিল। অসমৰ ১৪ খন লোকসভা আসনৰ ১০ খন কংগ্ৰেছে লাভ কৰিছিল। গুৱাহাটীত জনতা পাৰ্টিৰ ৰেণুকা দেবী বৰকটকী জয়ী হৈছিল।\nইয়াত জনতা পাৰ্টিৰ বেছি ভাগ সমৰ্থকেই মুলতঃ অনা অসমীয়া (ৰাজস্থান, বিহাৰ ইত্যাদি মুলৰ) দেখি ভাব হৈছিল উত্তৰ ভাৰতত জনতা পাৰ্টিৰ বিজয় সুনিশ্চিত বুলি। অসমৰ ৰাজনৈতিক ক্ষেত্ৰত কাহানিও নেদেখা উপৰত উল্লেখিত অনা অসমীয়া সম্প্ৰদায়ৰ লোকসকলক প্ৰথমবাৰৰ বাবে ৰাজনৈতিক ভাৱে ইমান সক্ৰিয় হৈ জনতা পাৰ্টিৰ বাবে প্ৰচাৰ কৰা দেখিছিলোঁ। এই নিৰ্বাচনত মঙ্গলদৈৰ পৰা জনতা পাৰ্টিৰ প্ৰাৰ্থী হীৰালাল পাটোৱাৰী জয়ী হৈছিল। তেওঁ মুলতঃ বিহাৰৰ আছিল। তেওঁৰ সমষ্টিত ২ লাখ মুছলমান বাংলাদেশীৰ প্ৰবজনকাৰী আছে বুলি শুনিছিলোঁ। বিদেশী বিতাড়ণ আন্দোলনৰ সূত্ৰপাত ইয়াৰ পৰাই হৈছিল বুলি ক'ব পাৰি। অসমত যদিও জনতা পাৰ্টিয়ে ভাল ফলাফল দেখুৱাব পৰা নাছিল তথাপিও বিদেশী বিতাড়ণৰ দাবীকলৈ গঢ় লোৱা এক নতুন ৰাজনীতিৰ জন্ম দিছিল।\n১৯৭৭ চনৰ ২০ মাৰ্চত নিৰ্বাচন সমাপ্ত হোৱাৰ দিনাখন ইন্দিৰা গান্ধীয়ে অনুমান কৰিছিল যে এই নিৰ্বাচন তেওঁৰ বিপক্ষে আছিল আৰু তেওঁৰ পৰাজয় নিশ্চিত আছিল। সেয়েহে তেওঁ ফলাফললৈ অপেক্ষা নকৰি ২১ মাৰ্চত অৰ্থাৎ নিৰ্বাচন শেষ হোৱাৰ পৰৱৰ্তী দিনটোত জৰুৰীকালীন অৱস্থা প্ৰত্যাহাৰ কৰিছিল।\nসেইবাৰ ভোট গণনা চলি থকাৰ সময়ত কোন প্ৰাৰ্থী কিমান আগ বাঢ়ি আছে সেই খবৰবোৰ এঘণ্টাৰ মূৰে মূৰে ৰেডিঅ'ত তাকো খুবেই সংক্ষেপত শুনিবলৈ পাইছিলোঁ। বিস্তৃত খবৰৰ বাবে জনসংযোগ বিভাগে স্থাপন কৰা দুখন ডাঙৰ ঘোষণা ফলক চাবলৈ কাছাৰীলৈ যাব লাগিছিল। কাছাৰীৰ সেই ঘোষণা ফলকত লিখা আৰু মাজে সময়ে মাইকযোগে ভোট গণনাৰ নতুন খবৰ ঘোষিত হ'লে সমৰ্থকৰ হৰ্ষোল্লাস শুনিছিলোঁ। তাত জনতা পাৰ্টিৰ বেছিভাগ সমৰ্থক ফাঁচীবজাৰৰ অনা অসমীয়া বিশেষকৈ মাৰোৱাৰী সম্প্ৰদায়ৰ আছিল। যিহেতু তেওঁলোকে জনসংযোগ বিভাগৰ খবৰত উত্তৰ প্ৰদেশ, বিহাৰ, ৰাজস্থান আদিৰ বহু বিয়াগোম নেতাৰ হৰা জিকাৰ খবৰবোৰ পাইছিল। আৰু পচন্দৰ খবৰ পালে তাল, খোল, ধোল বজাই নাচি বাগি ফুৰ্তি কৰিছিল। আমিও তাত আমাৰ গুৱাহাটীৰ জনতা পাৰ্টিৰ প্ৰাৰ্থী ৰেণুকা দেবী বৰকটকীৰ জিকাৰ খবৰ পাই ফুৰ্তি কৰিছিলোঁ।\nএই নিৰ্বাচনত ৰেণুকা দেৱী বৰকটকীৰ নিৰ্বাচনী প্ৰচাৰত সক্ৰিয় হৈ লাগি থকা কেইগৰাকীমান ব্যক্তিক মই চিনি পাইছিলোঁ। তেওঁলোকৰ পৰা মই গুৱাহাটী সংসদীয় সমষ্টিৰ ভিতৰত কোনে ক'ত কিমান ভোট লাভ কৰাৰ সম্ভাৱনা আছে সেই খবৰবোৰ পাই আছিলোঁ। তেওঁলোক আছিল উজান বজাৰৰ পাৰ্বতী গোস্বামী, পৌৰ নিগমৰ পানবজাৰৰ কাউন্সিলাৰ অজয় কুমাৰ দত্ত, গুৱাহাটী ক্ৰীড়া সন্থা (GSA)ৰ কোষাধ্যক্ষ গিৰীণ বৰুৱা, ডাঃ দিলীপ চক্ৰৱৰ্তী আৰু কিছু অৰাজনৈতিক লোক যিসকলে পকেটৰ ধন ভাঙি ৰেণুকা দেৱী বৰকটকীৰ হৈ প্ৰচাৰ চলাইছিল।\nভোট গণনাৰ সম্পূৰ্ণ ফলাফল চৰকাৰী ভাৱে ঘোষণা হোৱাত আৰু কংগ্ৰেছৰ শোচনীয় পৰাজয় ঘটাত অসমৰ শৰৎ চন্দ্ৰ সিংহৰ কংগ্ৰেছ চৰকাৰখনো যেন থাকিও নথকাৰ দৰে হ'ল। সকলোৱে যেন এই চৰকাৰখনৰ পতনৰ অপেক্ষাতহে মাথোঁ ৰৈ আছিল।\nThe opinions expressed in this Column are those of the author / columnist and do not necessarily reflect the opinions of the Publisher. The Columnist and the Publisher have taken utmost care to ensure that this writing does not offend anyone, knowingly or unknowingly. The objective of this writing is not to hurt any sentiments or be biased in favor of or against any particular person, society, gender, creed, nation or religion. The Columnist has made every attempt to ensure the accuracy and reliability of the information(s) provided in the writing. However, such information(s) are provided "as is" without warranty of any kind. Neither the Columnist nor the Publisher i.e. Guwahati Grand Poetry Festival or its owner i.e. Nidus Associates & Consultants Private Limited does not accept any responsibility or liability for the accuracy, content, completeness, legality, or reliability of the information(s) contained in the writing. No warranties, promises and/or representations of any kind, expressed or implied, are given as to the nature, standard, accuracy or otherwise of the information(s) provided in this writing nor to the suitability or otherwise of the information(s) to your particular circumstances. The Columnist or the Publisher shall not be liable for any loss or damage of whatever nature (direct, indirect, consequential, or other) whether arising in contract, tort or otherwise, which may arise asaresult of your use of (or inability to use) this writing, or from your use of (or failure to use) the information(s) on this writing.


মাটিত শুব লগা হৈছিল টাইগাৰ শ্ৰফ; কিন্তু কিয়? | Rupaliparda.com\nমাটিত শুব লগা হৈছিল টাইগাৰ শ্ৰফ; কিন্তু কিয়?\n২০০৩ চনত মুক্তিপ্ৰাপ্ত ছবি “বুম” ৰ পৰিচালনাৰ দায়িত্বত আছিল অভিনেতা জেকী শ্ৰফৰ পত্নী আইশা শ্ৰফ; ১৮ বছৰ পূৰ্বে মুক্তিপ্ৰাপ্ত এই ছবিখনৰ সৈতে জড়িত কিছু কথা শেহতীয়াকৈ বাহিৰ অহা দেখিবলৈ পোৱা গৈছে। আচলতে, এই ছবিখন ফ্লপ হৈছিল আৰু তাৰ পিছতেই শ্ৰফ পৰিয়াল অৰ্থনৈতিক ভাৱে পিছ পৰি ৰৈছিল। পূৰ্বতেও টাইগাৰ শ্ৰফে সেই সময়ছোৱাৰ কথা জনাই কৈছিল যে তেওঁলোকৰ তেতিয়া ঘৰৰ আচবাব সমূহ এপদ এপদকৈ বিক্ৰী কৰি দিয়া হৈছিল। যিসমূহ দেখি টাইগাৰ শ্ৰফ ডাঙৰ হৈছিল সেই সমূহ বস্তু বিক্ৰী কৰি দিয়া হৈছিল আৰু এদিন টাইগাৰ শ্ৰফৰ বিচনা পৰ্যন্ত বিক্ৰী কৰি দিয়াত তেওঁ মাটিত শুবলৈ বাধ্য হৈছিল। উক্ত ছবিখন কেটৰিণা কাইফৰ ডেব্যু ছবি আছিল; তেওঁৰ সৈতে ইয়াত অভিনয় কৰিছিল ক্ৰমে অমিতাভ বচ্চন, জেকী শ্ৰফ, গুলশন গ্ৰৱাৰ, পদ্মা লক্ষ্মী, মধু সপ্ৰে আৰু জীনত আমান ইত্যাদিয়ে। শেহতীয়াকৈ ছবিখন তথা সেই সময়ৰ কথা ব্যক্ত কৰি জেকী শ্ৰফে কয় যে, “মই বুজিছিলো যে আমি কিবা কৰিবলৈ যাওঁতে আন কিবা এটা হেৰুৱাই দিছিলো। মই যিমান খিনি কৰিব পাৰিছিলো সকলো খিনি কৰিছিলো; আৰু ছবিখনৰ সৈতে জড়িত প্ৰতিজন ব্যক্তিক তেওঁলোকৰ টকা সমূহ আদায় কৰিছিলো। ব্যৱসায়ত উঠা-নমা থাকেই; কেতিয়াবা ই উঠিব তথা কেতিয়াবা ই নামিব। কিন্তু প্ৰতিটো সময়ত নিজৰ বিবেক আৰু নৈতিকতা জীয়াই ৰখাটো জৰুৰী।”\nতেওঁ আগলৈ কয় যে, “মোৰ দুই সন্তান তেতিয়া সৰু আছিল আৰু আমি আমাৰ চিন্তাবোৰ তেওঁলোকক দিবলৈ মন কৰা নাছিলো যদিও টাইগাৰে নিজেই আহি আমাক নিজ ঘৰটো ঘূৰাই দিয়াৰ প্ৰতিশ্ৰুতি দিছিল। সঁচা কথা ক’বলৈ গ’লে মই নিজ দুইটা সন্তানক লৈ গৌৰৱ অনুভৱ কৰোঁ। আমাৰ ঘৰটো ঘূৰাই লোৱাৰ ক্ষেত্ৰত তেওঁলোক দৃঢ় হৈ পৰিছিল।”\nbollywood actor Bollywood Cinema Bollywood Films Bollywood Movie Bollywood News Jackie Shroff Tiger Shroff\n“Nandy Sisters” আৰু মেঘৰঞ্জনীৰ যুগলবন্দীঃ


মূল : মেৰা কৰৱাচৌথ কা ব্ৰত, লেখক : পণ্ডিত বেদপ্ৰকাশ শাস্ত্ৰী – ভাবানুবাদ : ৰাজশ্ৰী শৰ্মা – ফটাঢোল\nSeptember 1, 2020 অনুবাদ\t19 Comments\nমূল : মেৰা কৰৱাচৌথ কা ব্ৰত, লেখক : পণ্ডিত বেদপ্ৰকাশ শাস্ত্ৰী – ভাবানুবাদ : ৰাজশ্ৰী শৰ্মা\nভাৰতীয় সংস্কৃতিত ব্ৰতপালনৰ এক সুকীয়া মৰ্য্যাদা আছে। অলেখ স্ত্ৰী-পুৰুষ আৰু কিছু শিশুৱেও বিভিন্ন অজুহাতত ব্ৰত ৰাখে। কিন্তু এই ব্ৰত পালন কৰা কামটোত মহিলাসকলে যিটোহে অধিকাৰ সাব্যস্ত কৰি থৈছে, দেখিলেই মনত ঈৰ্ষা জাগ্ৰত হৈ উঠে। মোটামুটি সকলো ধৰণৰ ব্ৰতৰেই একোটা উদ্দেশ্য থাকে। যিহেতু অধিকাংশ ব্ৰতৰেই অধিকাৰ মহিলাৰ হাতত গতিকে সেইবোৰৰ উদ্দেশ্যও মহিলাৰ হিততে হয় আৰু পুৰুষসকল সদায়েই থাকে ঘাটিত। এই ব্ৰতপালনৰ এলাহৰ বাবেই আজিলৈকে পুৰুষসকলে এইটো বুজি নাপালে যে কোনটো ব্ৰতত তেওঁলোকৰ বিৰুদ্ধে কি ষড়যন্ত্ৰ ৰচি থোৱা আছে।\nএতিয়া কৰৱাচৌথৰ কথাকে ধৰক- এতিয়ালৈকে মই নিশ্চিত আছিলোঁ যে নাৰীসকলে এই ব্ৰতটো একেবাৰে নিঃস্বাৰ্থভাৱে আৰু বিশুদ্ধ মনেৰে পালন কৰে। কিন্তু মোৰ এই ভ্ৰম সিদিনাই ভাঙিল যিদিনা মই ক’ৰবাত এটা কাহিনী পঢ়িলোঁ। কাহিনীটো এনে ধৰণৰ- এবাৰ এযোৰ পতি-পত্নী মন্দিৰলৈ পূজা কৰিবলৈ গ’ল। পত্নী গৰাকীয়ে ভগৱানৰ সন্মুখত মূৰ দোঁৱাই হাতযোৰ কৰি প্ৰাৰ্থনা কৰিলে যে, “হে প্ৰভু! হে দয়াৰ সাগৰ পৰমপিতা ভগৱান! হে পৰম কৃপালু! তুমি মোৰ বাকী থকা আয়ুসখিনিও এওঁকে দি দিয়া।”\nএই প্ৰাৰ্থনা শুনি পতিজনৰ বৰ খং উঠিল। ক’লে, “নাই নাই ভগৱান, এওঁৰ কথা কোনোপধ্যেই নুশুনিব। এওঁ ভীষণ চালাক চতুৰ আৰু টেঙৰো। সেইকাৰণে আপোনাক তেওঁৰ আয়ুসো মোক দিবলৈ প্ৰাৰ্থনা জনাইছে। তাৰমানে যেতিয়া তেওঁৰ বয়সো মোৰ গাত লাগি যাব, তেতিয়া মই দেখোন সোনকালে বুঢ়া হৈ পৰিম আৰু তেওঁ পাটগাভৰু হৈ পৰিব। আচলতে তাইৰ মনটোৱেই কপটতাৰে ভৰা। গতিকে হে দয়াৰ সাগৰ! কোনোপধ্যেই আপুনি তাইৰ প্ৰাৰ্থনা স্বীকাৰ নকৰিব।”\nএইখিনিলৈ পঢ়িয়েই মোৰ গা শিঁয়ৰি উঠিল, সম্পূৰ্ণকৈ পঢ়িবই নোৱাৰিলোঁ। ভাবিলোঁ, এই যে মোৰ মূৰত পকা চুলি, সৰি যোৱা দাঁত, গালে মুখে বলিৰেখাৰ তাণ্ডৱ এইবোৰো ক’ৰবাত কৰৱাচৌথৰ ব্ৰতৰেই প্ৰভাৱ নহয়তো! কিজানি ভগৱানে মোৰ পত্নীৰো প্ৰাৰ্থনা মঞ্জুৰ কৰি ল’লে যাৰ ফলত আজি মোৰ গাত তেওঁৰ আয়ুস লাগি মই সময়তকৈ আগতেই বুঢ়া হ’বলৈ ধৰিছোঁ৷\nইমানদিনেতো মই এইটোৱেই ভাবি আহিছিলোঁ যে এয়া সময়ৰে আহ্বান, এদিন নহয় এদিন সকলোৱে বুঢ়া হয়, শৰীৰ দুৰ্বল হয় আৰু লাহে লাহে সকলো ক্ষয়ৰ দিশে আগবাঢ়ে। কিন্তু এই পতি-পত্নীৰ কাহিনীটো পঢ়ি মোৰ মগজুত লাগিল যে এই বৃদ্ধ হোৱা পৰিঘটনাটো ক’ৰবাত কৰৱাচৌথৰ বাবেই নহয়তো! বহুত সময় গম্ভীৰভাৱে বিষয়টো পৰ্য্যালোচনা কৰি চিন্তা কৰিলোঁ ইয়াৰপৰা পৰিত্ৰাণ পোৱাৰ উপায় কি হ’ব পাৰে। ভগৱান বুদ্ধয়োতো সংসাৰৰ কষ্টৰ পৰা ৰক্ষা পাবলৈ ধ্যানৰ মাধ্যমেৰেই উপায় বিচাৰিছিল।\n“আৱশ্যকতাই আৱিষ্কাৰৰ মূল”\nএই আপ্তবাক্যশাৰীকেই লক্ষ্যত ৰাখি মই সমাধানসূত্ৰ বিচৰাত লাগিলোঁ। অৱশেষত মোৰ কষ্টই পাৰ পালে, অনেক চিন্তাৰ অন্তত ইমান এটা জটিল সমস্যাৰো সমাধান পাই গ’লোঁ আৰু ময়ো এইটো সিদ্ধান্ত ল’লোঁ যে এইবাৰ কৰৱাচৌথৰ ব্ৰত ময়ো পালন কৰিম। তেনেকৈ ময়ো মোৰ আয়ুসৰ পৰা শ্ৰীমতীক দিম আৰু তেতিয়া দুয়োৰে বয়সৰ সন্তুলনো ঠিক থাকিব।\nঘৰলৈ উভতি আহি মোৰ পত্নীক এই প্ৰস্তাৱটো দিলোঁ যে এইবাৰ ময়ো ব্ৰত পালন কৰিম। মোৰ পত্নী একেবাৰে চক খাই উঠিল আৰু আচৰিত হৈ ক’লে,\n: কিন্তু এইটো মহিলাসকলৰহে ব্ৰত, পুৰুষৰ নহয়তো। তুমি আকৌ কেনেকৈ ৰাখিবা? এইটোতো কেৱল মহিলাইহে ৰাখে।\n: নাই, এতিয়া আৰু স্ত্রীকূূলৰ একণ্টকা অধিকাৰৰ দিনৰ অন্ত পৰিল। কাৰণ মহিলাসকলে এই কৰৱাচৌথৰ উপবাস কৰি পুৰুষ মহিলাৰ মাজৰ বয়সৰেই গোলমাল লগাই দিছে। এই ব্ৰতৰ দ্বাৰা তিৰোতাসকলৰ বয়স দিনে দিনে কমি যাব আৰু পুৰুষৰ আয়ুস বহুত দীঘলীয়া হৈ পৰিব। তেনেকৈ গৃহস্থালীৰ গাড়ীখনৰ দুয়োটা চকাৰ মাজত সামঞ্জস্য নোহোৱা হৈ পৰিব। এটা চকা বহুত আগতেই সৰি পৰিব আৰু দ্বিতীয়টো বহুযুগৰ পিছত। যদি এনেকুৱাকৈয়ে চলি থাকে তেন্তে সংসাৰৰ গাড়ীখন দেখোন চলোৱাই বন্ধ হৈ পৰিব আৰু সংসাৰো নচলিব।\nঅৱশেষত সেই বহু আকাংক্ষিত দিনটো আহি পালে। কৰৱাচৌথৰ আগদিনা সন্ধিয়াৰ পৰাই মই ব্ৰতৰ যোগাৰত লাগিলো‌ঁ। এনেই নিয়মমতে মহিলাসকলে সূৰ্য্যোদয়ৰ পৰা সূৰ্য্যাস্তলৈকে ব্ৰত পালন কৰে আৰু চন্দ্ৰৰ মুখ চাইহে ব্ৰত ভাঙে। কিন্তু মই নিজৰ সুবিধামতে ৰাতিয়েই ব্ৰত ৰাখিম বুলি ঠিৰাং কৰিলোঁ।ইয়াৰপৰা দুটা লাভ হ’ব; প্ৰথমতে শুই থকাৰ বাবে ব্ৰতত থকাৰ কষ্ট কমকৈ পাম আৰু দ্বিতীয়টো যে ভোকো বেছিকৈ নালাগিব। আচলতেতো এই দিন আৰু ৰাতি দুয়োটা সময় মিলাই যিটো ২৪ঘণ্টা হয়, সেইটোহে সম্পূৰ্ণ এটা ‘দিন’। গতিকে ব্ৰত মই দিনতে ৰাখিলোঁ বা ৰাতিয়েই ৰাখিলোঁ, দুয়োটাৰে প্ৰভাৱ সমানেই হ’ব নিশ্চয়। কিজানি ৰাতি ব্ৰত ৰখাটোহে অধিক চতুৰালিৰ কাম হ’ব!\nব্ৰতৰ আৰম্ভ যিহেতু চন্দ্ৰোদয়ৰ লগে লগে হ’বলগীয়া আছিল, গতিকে সন্ধিয়া লগাৰ কিছুসময় আগতেই মই ভূৰি-ভোজন কৰি লৈ ৰাতিটোৰ ব্ৰতৰ বাবে সাজু হ’লোঁ। চন্দ্ৰ দেৱতাও মোৰ প্ৰতি সুপ্ৰসন্ন আছিল, সেইকাৰণে সিদিনা অলপ সোনকালেই উদয় হৈ গ’ল। অৱশেষত ইমান দিনৰ প্ৰতীক্ষাৰ অন্তত আৰম্ভ হ’ল মোৰ কৰৱাচৌথৰ ব্ৰত! চন্দ্ৰদৰ্শন হোৱাৰ পিছত কিছু সময় বহিলোঁ দূৰদৰ্শনৰ সন্মুখত আৰু অলপ সময় ঘৰ গৃহস্থালীৰ আলোচনাতেই পাৰ হৈ গ’ল। তেতিয়ালৈকে দহ বাজিলেই। ময়ো আৰামত বিছনাত পৰিলোঁগৈ। মহিলাসকলেওতো ব্ৰতৰ মাজতে দিনত শোৱে! সেইকাৰণে ময়ো শুই যোৱাত একো পাপ নাছিল। পিছদিনা ৰাতিপুৱা সূৰ্য্যোদয় নহওঁতেই মই শুই উঠিলোঁ। স্নানাদি নিত্যকৰ্ম সম্পন্ন কৰিলোঁ। তেতিয়ালৈকে সূৰ্য্যও উদয় হ’ল। এতিয়া মই ভক্তিভাৱেৰে সূৰ্য্যদেৱক জলদান কৰি প্ৰণাম জনালোঁ আৰু প্ৰাৰ্থনা কৰিলোঁ, “হে দেৱাদিদেৱ সূৰ্য্যদেৱ! হে কৃপানিধন! হে প্ৰভু, মোৰ আয়ুসখিনি মোৰ পত্নীক দি দিয়া।” এনেদৰে স্তুতি কৰাৰ পাছতে জলপান কৰি মই মোৰ ব্ৰতৰ নিবৃত্তি কৰিলোঁ।\nআনহাতে মোৰ পত্নীয়েও সূৰ্য্যোদয়ৰ সময়ত ঈশ্বৰক সেৱা আগবঢ়াই কিবা এটা খাই লৈ নিজৰ ব্ৰতৰ আৰম্ভণি কৰিলে। সন্ধিয়া তেওঁ চন্দ্ৰোদয়ৰ সময়ত সম্পূৰ্ণ ভাৱ-ভক্তিৰে চন্দ্ৰদৰ্শন কৰি অৰ্ঘ্য যাচিলে আৰু সেৱা জনাই ক’লে, “হে চন্দ্ৰদেৱতা! মোৰ আয়ুসখিনি মোৰ পতিদেৱক দি দিয়া।” কিন্তু এইকথা শুনি এইবাৰ মোৰ মন বিচলিত নহ’ল, কাৰণ মোৰ মনত এইটো সন্তোষ আছিল যে আমাৰ দুয়োৰে আয়ুস পৰস্পৰৰ মাজতে দিয়া লোৱা হৈ গৈছে যিহেতু এইবাৰ বয়সৰ সন্তুলনো ঠিকেই থাকিব।\nমাজে মাজে ভাবোঁ সকলো স্বামীয়েই যদি এনেদৰে ব্ৰত ৰাখিলে হয় কিমান ভাল আছিল। পতি-পত্নীৰ মাজৰ বয়সৰ পাৰ্থক্যও দূৰ হ’লহেঁতেন আৰু দুয়োৰে মাজৰ অসহিষ্ণুতা, মতভেদবোৰো কমি থাকিলহেঁতেন। যিবোৰ যুৱকৰ এতিয়াও বিয়া হোৱা নাই, তেওঁলোকেও এইটো ব্ৰত ৰখা উচিত কাৰণ অনেক আবিয়ৈ ছোৱালীয়েও এই ব্ৰত পালন কৰে। কোৱা হয় যে ভাগ্যবিধাতাই আমাৰ কপালত কাৰ সৈতে বিয়া হ’ব সেয়া আগতেই লিখি দিয়ে। গতিকে সতৰ্কতা বজাই ৰাখিবলৈ উঠি অহা ডেকাসকলেও এই ব্ৰতপালনত ব্ৰতী হোৱা উচিত।\nআশাকৰোঁ যে সকলো যুৱকে মোৰ এই আহ্বানত যোগদান কৰি নিয়মানুসাৰে উপবাসাদি পালন কৰি পুৰুষ-একতাৰ পৰিচয় দিব। কিন্তু মহিলাসকলেতো ব্ৰত পালনৰ নামত হাতত ৰং বিৰঙী খাৰু পিন্ধে, সেইটো ভাবি আকৌ আপোনালোকেও খাৰু পিন্ধি ঘৰত নবহিব। এই ব্ৰত পালনৰ উদ্দেশ্য কেৱলমাত্ৰ নিজকে বৃদ্ধ হোৱাৰ পৰা বচোৱা, মহিলা হৈ পৰা নহয়।\nশেষত পুৰুষ-একতা জিন্দাবাদ! – প্ৰসন্নতাৰ কথা এয়ে যে মোৰ ব্ৰতৰ প্ৰচাৰ ও প্ৰসাৰ দুয়োটাই হ’ব ধৰিছে।পুৰুষ ব্ৰত আন্দোলনৰ প্ৰয়াসো অলপ অলপকে আগবাঢ়িছে।\nধন্যবাদ জনালো দাদা\nপঢ়ি ভাল লাগিল ৰাজশ্ৰী। তোমাৰ অনুবাদ সদায়েই অনন্য।\nধন্যবাদ নীলাক্ষি বা\nঅশেষ ধন্যবাদ নীলাক্ষি বা।\nএইমাত্ৰ পঢ়িলোঁ ।ভাল লাগিল ।\nBhal lagile porhi…\nবহুত ধন্যবাদ দেই ..


বিশেষ অনুভৱ - অসমীয়াৰ সুখ-দুখ\nHome Unlabelled বিশেষ অনুভৱ\nৰসাতলে গৈছে নেকি আবেগ-সৰ্বস্ব জাতি?\nদুটা বছৰ.. ৭৩০ দিন ... সুধাকন্ঠ আমাৰ মাজৰ পৰা কায়িকভাৱে হেৰাই যোৱা আজি দুবছৰ হ'ল... ২০১১ চনৰ নভেম্বৰ-ডিচেম্বৰ মাহত বহু কথাই আমি শুনিছিলো... ৰেল ষ্টেচন, বাচ আস্থান, ৰাজহুৱা স্থান আদিত ২৪ ঘন্টা ভূপেনদাৰ কালজয়ী গীত সমুহ বাজি থাকিব ঠিক কলকাতাত ৰবীন্দ্ৰ সংগীত বজাৰ দৰে, সমাধিস্থল এক আটকধুনীয়া ঠাই হ'ব য'ত যাযাবৰৰ শত-সহস্ৰ গুণমুগ্ধই একান্তচিতে একাজলী শ্ৰদ্ধাঞ্জলী যাচিব, ভূপেন হাজৰিকা ন্যাসে সুধাকন্ঠৰ গীত, ৰচনাৱলীসমুহৰ উপযুক্ত সংৰক্ষণ কৰি এক অতূলনীয় পৰিবেশৰ মাজেদি উঠি অহা চামৰ মাজত ভূপেনদাক চিৰযুগমীয়া কৰি ৰাখিব... ইত্যাদি ইত্যাদি..এয়া মাথো এনে বহু শ প্ৰ্তিশ্ৰুতিৰ মাজৰ কেইটামান....!!!\nকিন্তু কাৰ্য্যক্ষেত্ৰত ?? ৮ ছেপ্তেম্বৰ আৰু ৫ নভেম্বৰত সুধাকন্ঠক মনত পেলোৱা আমিবোৰে কেৱ্ল চৰকাৰক দোষ দি নিজৰ দায় সাৰো... আজি গ'ম পালো, সুধাকন্ঠৰ সমাধিক্ষেত্ৰ সম্পূৰ্ণ কৰিবলৈ কোনো ঠিকাদাৰক দায়িত্ব দিয়া হৈছে যি নেকি এক আৰ্কিটেকচাৰেল ৱাণ্ডাৰ তৈয়াৰ কৰিব ২০১৪ চনৰ ভিতৰত...(হাঁহিবলৈও মন যোৱা নাই) !!\nপ্ৰাক্তন বিপ্লবী, সুধাকন্ঠৰ ৩০ বছৰীয়া সংগী আৰু অনেক তেনে 'বাচকবনীয়া' লোকেৰে গঠিত ভূপেন হাজৰিকা ন্যাসে গোপনে কি কৰি আছে সেয়াও আন এক অধ্যায়.... আমাৰ জাতীয় সংগঠণবোৰৰ কোনোৱে দহ হাজাৰ, কোনোৱে ১৫ হাজাৰ চাকি-ম'মবাতি জ্বলাই আজি যাযাবৰক স্মৰণ কৰিব..!!! ৩৬৫ দিনৰ পিছত আকৌ কৰিব.. এনেদৰে চলি থাকিব... বাকী থাকিল চৰকাৰ আৰু বিয়াগোম অসমীয়া আমোলা-বিষয়াৰ স্থিতি...!! অভিযোগ কৰিবলৈ একো নাই !! কৰাৰ ভিতৰত যোৱানিশা টিভিৰ পৰ্দাত দেখিলো সমাধিক্ষেত্ৰত কেইজনমান শ্ৰমিকে ততাতৈয়াকৈ কিছু ফুলৰ মালা আঁৰি আছে, কাৰণ আজি তাত যে বহু বিয়াগোম নেতা, মন্ত্ৰী, জাতীয় সংগঠনৰ নেতৃবৃন্দই শ্ৰ্দ্ধাঞ্জলী যাচিব, চাকি জ্বলাব...!!\nআবেগসৰ্বস্ব জাতি এটাৰ প্ৰ্তিনিধি হিচাপে আমাৰ পৰা আমি নিজে কি বেছি আশা কৰিব পাৰো... ৰাষ্টাত গৰু এটা মৰিলেও পথ অৱৰোধ কৰি আন্দোলন কৰা আমিবোৰে মৰণোত্তৰ ভাৱে সুধাকন্ঠৰ প্ৰ্তি কৰা অবিচাৰৰ কোনো প্ৰ্তিবাদ নকৰো... আন আন বহু দৰকাৰি কামত আমি ব্যস্ত এতিয়া...!!\nসেয়ে হয়তো কেইবাযুগ আগতেই ভূপেনদাই অসমীয়াৰ চৰিত্ৰৰ সঠিক অৱলোকন কৰি অতি দুখেৰে লেখিছিল ..'আজিৰ অসমীয়াই নিজক নিচিনিলে অসম ৰসাতলে যাব...' আচলতে যাবলৈ নাই, ৰসাতলে গলেই...


Indian Oil Corporation | IOCL|Indane | Hindustan Petrolium | HP Gas | Bharat Petrolium | Bharat Gas | Business: LPG Price: ৰাছিয়া–ইউক্ৰেইনৰ যুদ্ধৰ প্ৰভাৱে মাধমাৰ শোধাব জনতাক! বৃদ্ধি পাব ৰন্ধন গেছৰ চিলিণ্ডাৰৰ দাম!– News18 assam\nHome » photogallery » lifestyle »LPG Price: ৰাছিয়া–ইউক্ৰেইনৰ যুদ্ধৰ প্ৰভাৱে মাধমাৰ শোধাব জনতাক! বৃদ্ধি পাব ৰন্ধন গেছৰ চিলিণ্ডাৰৰ দাম!\nLPG Price: ৰাছিয়া–ইউক্ৰেইনৰ যুদ্ধৰ প্ৰভাৱে মাধমাৰ শোধাব জনতাক! বৃদ্ধি পাব ৰন্ধন গেছৰ চিলিণ্ডাৰৰ দাম!\nLPG Price: ৫ ৰাজ্যৰ বিধানসভা নিৰ্বাচিৰ পিছতে বৃদ্ধি পাব পাৰে ৰন্ধন গেছৰ চিলিণ্ডাৰৰ দাম।\n| March 03, 2022, 18:48 IST\nপেট্ৰ’ল–ডিজেলৰ পিছতে ৰন্ধন গেছৰ দামে মাধমাৰ শোধাব পাৰে দেশৰ জনতাক। ধাৰাবাহিক লোকচানৰ বাবে পাঁচ ৰাজ্যৰ বিধানসভা নিৰ্বাচন পাৰ হ’লেই ৰন্ধন গেছৰ দাম বৃদ্ধিৰ সম্ভাৱনাই দেখা দিছে।\nখনিজ তেল সৰবৰাহকাৰী প্ৰতিষ্ঠানে ৰন্ধন গেছৰ দাম বৃদ্ধি কৰিছে ইতিমধ্যে। তাৰ ফলত বাণিজ্যিক চিলিণ্ডাৰৰ দাম ১০৫ টকা বাঢ়িছে।\nআচলতে ৰাছিয়া–ইউক্ৰেইনৰ যুদ্ধৰ ফলত অপৰিশোধিত তেলৰ দাম যি হাৰত বৃদ্ধি পাইছে তাৰ ফলত ঘৰুৱা ৰন্ধন গেছৰ দাম বৃদ্ধি পাইছে।\n৫ কিলোগ্ৰাম ওজনৰ ৰন্ধন গেছৰ চিলিণ্ডাৰৰ দাম ২৭ টকা বৃদ্ধি কৰা হৈছে। সেয়ে অনুমান কৰা হৈছে যে পাঁচ ৰাজ্যৰ বিধানসভা নিৰ্বাচনৰ পিছতে পেট্ৰ’ল–ডিজেলৰ লগতে ৰন্ধন গেছৰ দাম বাঢ়িব।\nবিগত ১ মাৰ্চৰ পৰা দেশৰ ৰাজধানী দিল্লীত বাণিজ্যিক ৰন্ধন গেছৰ চিলিণ্ডাৰৰ দাম ১৯০৭ টকাৰ পৰা বাঢ়ি ২০১২ টকা হৈছে। ৫ কেজিৰ সৰু ৰন্ধন গেছৰ চিলিণ্ডাৰৰ দাম ৫৬৯.৫০ টকা।\nবিগত ১১৯ দিন ধৰি পেট্ৰ’ল–ডিজেলৰ দাম বৃদ্ধি হোৱা নাই। বিগত ৩ নৱেম্বৰ ২০২১ত কেন্দ্ৰীয় চৰকাৰে পেট্ৰ’ল প্ৰতিলিটাৰত ৫ টকা আৰু ডিজেল প্ৰতিলিটাৰত ১০ টকা হ্ৰাস কৰিছিল।\nতাৰ পিছত একাংশ ৰাজ্যয়ো আবকাৰী শুল্ক হ্ৰাস কৰিছিল। কিন্তু আন্তৰ্জাতিক বজাৰত অপৰিশোধিত খনিজ তেলৰ দাম ৮২ ডলাৰ প্ৰতি বেৰেল হৈছে। ৰাছিয়া–ইউক্ৰেইনৰ যুদ্ধৰ ফলত অপৰিশোধিত তেলৰ দাম ১০৪ ডলাৰ হৈছে।\nনিজৰ চহৰৰ ৰন্ধন গেছৰ দাম (LPG Price Today) জানিবলৈ চৰকাৰী অফিচিয়েল ৱেবছাইটলৈ গৈ চাব পাৰে। ইয়াৰ বাবে https://iocl.com/Products/IndaneGas.aspx এই লিংকত গৈ ক্লিক কৰিব লাগিব। প্ৰতি মাহৰ প্ৰথম তাৰিখে ৰন্ধন গেছৰ নতুন দাম নিৰ্ধাৰিত আৰু প্ৰকাশিত হয়।\nGanja Seized : মহানগৰীৰ মাজমজিয়া হৈ বহিঃৰাজ্যলৈ নি আছিল গাঞ্জা, বশিষ্ঠত গ্ৰেপ্তাৰ ২


মই আৰু মোৰ পৃথিৱী: মতামত\nব্লগটোৰ সম্পৰ্কে আপোনাৰ মন্তব্য তথা সমালোচনা আশা কৰিলো। তলৰ PostaComment বুটামটোত ক্লিক্ কৰি আপোনাৰ মতামত আগবঢ়াব পাৰে -\nHi...Him da,,Blog tu bhal lagise..bohut nojona kotha janibo parisu..bhobisyote aru bohut janibo parim buli ashare...\nSantanu Kausik Baruah said...\nNice... moko konobai blogto bonai dim buli promise korisil !!\nkokil's heartz said...\nHi, Him Da, Natun sangjog "Gyanar Safura" sacha arthat Gyanar Safura. Pichaloi o ene gyan pam buli ashare...\nHimjyoti bar bhal lagise. Tumar prasesta saphal houk.\nসঞ্জয় আৰু অভি লৈ ধন্যবাদ\nHIM DA BLOG TO BAHUT BHAL HOISE ........BAHUTU NATUN KOTHA JANIBO PARISU APUNALE HUBHESHA THAKIL\nProsenjit Piklu said...\nExcellent work Himjyoti..ur initiative will surely someday give u ur desired result....great work n initiative...All the best Him....\nvery nice....apunar sopun puron houk...tar asha totha parthonare\nxubhecha thakil.Aru aaxa korilu.\nTrailukya Dutta said...\nTumaar Blog tu porhi bhal laagil. Byostotaar majotu je hahityo shorsa kori asa, heya hosakoiye proxonxoniyo! Huvessa thakil!\nআপোনাৰ সুসজ্জিত আৰু সমৃদ্ধ ব্লগ চাই ভাল লাগিল। আশা কৰিছোঁ আপোনাৰ ব্লগ চাই আৰু বেছি বেছিকৈ অসমীয়া যুবক যুবতীৱে অসমীয়াত ব্লগ লিখিবলৈ উৎসাহিত হ'ব।\nbro i think Kushal Konwar is one such person about whom we all assamese must know. so much is always spoken or written about martyrs like bhagat singh, chandra shekhar azad etc. but how much we know about heros like kushal konwar. so i would like to ask u to writeaarticle on him. i'm sending (in ur email id)u an abstract i have downloaded about him.\nঅতি সুন্দৰ জালস্থান৷\nঅসমীয়া ডাৰি (|) বিলাক অলপ দীঘলীয়াবিধৰ ব্যৱহাৰ হৈছে যেন লাগিছে৷\n|-ৰ ঠাইত ৷ ব্যৱহাৰ হ’লে ভাল লাগিব৷\nমোৰ browser ত জোখটো ঠিকে দেখাইছে দেখোন বিক্রম দা। মই সৰু ডাৰি ডালেই ব্যৱহাৰ কৰিছো।\n@অংকুৰাজ..তেখেতৰ জীৱনৰ ওপৰত নিশ্চয় এটি লেখা লিখিম। ধন্যবাদ\nমোৰ ব্রাউজাৰতো (।) ঠিকেই দেখুৱাইছে। কিন্তু মই আজি দিনত আমাৰ 'প্রজ্ঞান' আলোচনীৰ প্রেছত গৈ দেখোঁ, বিক্রমৰ কথা সঁচা। পিছে তাত 'বাৰাহা' ইনস্টল কৰা আছিল। মোৰ ইয়াত অভ্র। মই স্নেপশট পঠাও নে?\nমোৰ ইয়াতো অভ্র ইনষ্টল হৈ আছে\nhiranya ranjan said...\nAponaar Blog bes aakorxonio hoise........moi aaponaar "YOUTUBE collection" bor saaisu.......aasorit hoi jaau........onek dhanyabaad aaponaar ei prosestaar baabe.......Moi Bamgaoloi jaau...Mrs Dhanada kalitar Gharaloi....mor bhai bowarir poriyal......\nKetiyaba log paam buli aaxare.\nঅশেষ ধন্যবাদ। নিশ্চয় লগ পাম\nTumar prithivikhonot ghuri phuri obhibhuto hoi jau... xodai ene lage jen moi nijor prithivikhonot he bicharan kori phurisu..khuuuub xundor hoise blogtu...oshesh dhannyabaad..tumak...bohut notun kotha janiboloi diya babe...\nএই ব্লগটো বহুদিনৰ পৰা পঢ়ি আহিছোঁ, প্ৰতিবাৰেই কিবা নতুন নতুন বোধ হয়; মাজে মাজে কিছুমান কথা বাদ পৰি যায়, আমিও সাধ্যানুসাৰে এইখিনি অপোনাৰ দৃস্টিগোচৰ কৰি আহিছোঁ |\nজীয়াই থকা দিনলৈ অপোনাৰ ব্লগ পঢ়ি যাম, আৰু প্ৰতিটো পদতে অপোনাৰ সতে সহযাত্ৰী হ’ম\nআমাৰ শুভ-ইচ্ছা সদায় অপোনাৰ লগত থাকিব\n@হৃষীৰাজ... অশেষ ধন্যবাদ। 'কিছুমান কথা' বাদ পৰি নাযায়, ভালেখিনি কথাই বাদ পৰি যায়। ইচ্ছা থাকিলেও কিছুমান কথা অন্তৰ্ভূক্ত কৰিবলৈ অসুবিধা হয়, হয়তো সময়ৰ সীমাৱদ্ধতা। সেইবাবে যিমান পাৰি দৰকাৰী কথাখিনি অন্তৰ্ভূক্ত কৰিবলৈ চেষ্টা কৰো। তাৰ মাজতো অৱশ্যে বহুতো কথা থাকি যাব পাৰে, মই জনা নজনা। তাৰ বাবে ক্ষমাপ্রাৰ্থী।\notibo xundor.. ovinobo prosesta.. osomiya xongskritir internet prithibit ek ononyo songjujon.. xuvessa jonaalu..\nব্লগটো চাই খুউব ভাল লাগিল, যদিও সকলো চাব পৰা নাই,\nঅতি প্ৰসংসনীয় পদক্ষেপ\nBABA DA.........U R DOING ALWZ GR8.....AWESOME BLOG.......\nhim..Ur blog is relay rock like Ur Enajori...wish u all the best4future..take care\nবৰ ভাল লাগিল আপোনাৰ পৃথিৱী ভ্ৰমন কৰি !\nkeshav deuri said...\ntumar blogtu parhi khubei bhaal lagil..... new generationr maajot anekua thinking khubei kam dekha gaise, but tumi ji ane sinta karisa.... keep it up dear..\nমন্তব্যৰ বাবে ধন্যবাদ :)\nhimjyoti, blog2 khub val lagil... sundor proyas..\nহিমদা... সাতসৰীৰ এই ফেব্রুৱাৰীৰ সংখ্যাত আপুনি আৰু বনদাই লিখা প্রৱন্ধটো পঢ়ি উঠিয়েই আপোনালোকক ধন্যবাদ জনাম বুলি ভাবিও কামটো পিছুৱয়াই গৈ আছিল । আজি অকস্মাতে আপোনাৰ ব্লগটো দেখি অভিভূত হ'লোঁ । আপুনি আৰু বহুদূৰ আগবাঢ়ি যাওক... অদৃষ্টৰ ওচৰত তাৰেই কামনা কৰিলোঁ-\nআপোনাৰ শেহতীয়া অনুৰাগী\nকল্যান, লেখাটো পঢ়ি ভাল পোৱা বুলি জানি খুবেই ভাল লাগিল। অশেষ ধন্যবাদ\nhi~ i'm youngja Kim, dakhin korea.\ni'm just looking but i don't know what to writing.\nএটা অতি সুখপাথ্য , সুচিন্তিত, গীত মাত আৰু স্তত্স্ফূৰ্ত লেখাৰে সমৄদ্ধ অনন্য সুন্দৰ জালপন্জী, পঢ়ি অভিভুত হলো, বহুতো শুভেচ্ছা থাকিল...\nবহু পলমকৈ হলেও ব্লগটো পঢ়াৰ সৌভাগ্য হল আজিহে.....\nযথেষ্ট ভাল লাগিল\nএইখিনিতে এটা কথা-\nঅসমীয়া সাহিত্যৰ ই-জগতখনত একেবাৰে নতুন সংযোজন....\nচাবচোন চকু ফুৰাই....\nহিমজ্যোতি, আপোনাৰ ব্লগৰ লেখিনসমূহ পঢ়ি ভাল লাগিছে৷ তদুপৰি অসমীয়া ভাষা ইন্টাৰনেটত চিনাকী কৰি দিয়াৰ বাবে আপোনালৈ ধন্যবাদ থাকিল৷ পিচে মই এটা বিশেষ কথাহে উনুকিয়াব খুজিছোঁ- কথাটো হ’ল আপোনাৰ ব্লগত থকা লিখনিসমূহত মাজে মাজে কিছুমান শব্দৰ বানান ভুলকৈ লিখা হৈছে৷ যেনে- ‘হওক’ বানানটো ‘হওঁক’ বুলি লিখা হৈছে৷ তেনে আৰু কেইবাটিও বানান আছে৷ এই দিশটোৰ প্ৰতি চকু দিলে লিখাসমূহ আৰু সুন্দৰ হ’ব৷ পুনৰ ধন্যবাদ থাকিল৷\nমৃণাল জ্যেতি গোস্বামী\nশৈক্ষিক পৰামৰ্শদাতা, অসমীয়া বিভাগ\nকৃষ্ণকান্ত সন্দিকৈ ৰাজ্যিক মুক্ত বিশ্ববিদ্যালয়\nহাউচফেড কমপ্লেক্স, দিচপুৰ, গুৱাহাটী- ০৬, অসম\nমবাইল নং - ০৯৪৩৫০১৬৮৪০\nমন্তব্যৰ বাবে ধন্যবাদ। ভৱিষ্যতে এই দিশত সাৱধান হ'ম\nহিমজ্যোতি, এখন নতুন জগতত সোমালোঁ যেন অনুভৱ হৈছে ! তোমালৈ থকা মৰমবোৰ শ্রদ্ধালৈ পৰিবৰ্তিত হৈ পৰিল...!!\nহিমজ্যোতি,এখন নতুন জগতত সোমালোঁ যেন অনুভৱ হৈছে ! তোমালৈ থকা মৰমবোৰ শ্রদ্ধালৈ পৰিবৰ্তিত হৈ পৰিল !!\nAxomiya gaan hunutey hunutey yaat paluhii, brilliant efforts..I think we are only handful appreciating your works, there will be big silent audience as well. So please continue and give us more to experience Awesome Axom :)\nধন্যবাদ হিমজ্যোতি, প্ৰথমতে মই ই-টিউবত অসমীয়া গীত বিচাৰোতে তোমাৰ নাম পাইছিলো ৷ এতিয়া তোমাৰ ব্ল’গ পঢ়ি ভালেই লাগিছে ৷ তোমাৰ মনৰ কথাবোৰ অসমীয়াতে লিখি যোৱা.....\nSANTANU CHANGMAI said...\nGreat Work Him!\nমৃণাল জ্যোতি গোস্বামী said...\nহিম সুন্দৰ হৈছে৷ ‘মাটিৰ গাড়ী’ নাটকখন সংস্কৃত নাট্যকাৰ শুদ্ৰকৰ ‘মৃচ্ছকটিকম’খনৰ অনুবাদ হ’ব লাগে৷ অনুবাদকজন অৰুণ শৰ্মা আছিল নেকি? এইখন কুলদা কুমাৰ ভট্টাচাৰ্যই পৰিচালনা কৰিছিল বুলি জানোঁ৷\nhim... xundor hoise... asha koru aagoloi aru xundor howk.. kiba informationor dorkar hole koba ... jikhini paru hohai korim...\nMr. Himjyoti, I am extremely happy to learn that you are doing some very important work related to our culture etc. I thank you and I promise that I would be happy if I get an opportunity to help you in this respect.\nPuspa Konwar said...\nব্লগটো চাই খুউব ভাল লাগিল,.,বহুত নজনা কথা জানিব পাৰিলো,.,অপোনাৰ এনে প্ৰসংসনীয় পদক্ষেপৰ বাবে অশেষ ধন্যবাদ,.,\nMay God bless you and give youalong life brother for putting gems of our culture and music on you tube.\nJust browsing the internet and saw your blog written in Assamese.\nHats of to you foranice informative Assamese blog.\nMayur Gogoi said...\nI have listen almost all songs--this Blog is also awesome-- It isavery good step the by Himjyoti Talukdar for Conservation or restoration projects ---including Songs,Anajori.com etc---\nBut I request Himjyoti Talukar to searchabecoming rare song--Rimjhim Rimjhim Boroxun Porisil--original Sanatana Baruah probably--https://www.youtube.com/watch?v=ZK2rU-knLtw--newly Sung by Arundhati Bezbaruah--I have heard this song many times in Radio--I hope you too!\nHope your conservation projects will be successful !With regards--Mayur Kr Gogoi,Sivasagar.\nHerambajyoti Sarma said...\nআপোনাৰ ব্লগৰ লেখিনসমূহ পঢ়ি ভাল লাগিছে৷অশেষ ধন্যবাদ


পৃথিৱীৰ প্ৰাচীন জীৱৰ অন্যতম "কাছ"ৰ বিলুপ্তি ৰোধ সম্ভৱ নহয় নেকি ? — বিকাশপেডিয়া\nমূল পৃষ্ঠা / গ্ৰামীণ শক্তি / পৰিৱেশ / পৃথিৱীৰ প্ৰাচীন জীৱৰ অন্যতম "কাছ"ৰ বিলুপ্তি ৰোধ সম্ভৱ নহয় নেকি ?\nজলবায়ু পৰিৱৰ্তন, পৰিৱৰ্তিত প্ৰাকৃতিক পৰিৱেশ, জীৱশ্ৰেষ্ঠ মানৱৰ নিষ্ঠুৰতাৰ ফলত পৃথিৱীৰ বহু প্ৰাকৃতিক সম্পদ, জীৱকুল আজি অস্তিত্বৰ সংকটত । বিশেষকৈ পৃথিৱীৰ পৰা কেইবা প্ৰকাৰৰ জীৱ সম্পূৰ্ণৰূপে বিলুপ্ত হোৱা আৰু বহু সংখ্যক জীৱৰ প্ৰজাতি লুপ্ত প্ৰায় হৈ পৰাতো চিন্তনীয় বিষয় বুলি ভৱাৰ সময় আহি পৰিছে। বিলুপ্তৰ পথলৈ অগ্ৰসৰ হোৱা বিভিন্ন জীৱৰ অন্যতম হিচাপে বিৱেচিত হৈছে পৃথিৱীৰ প্ৰাচীনতম জীৱ "কাছ"। কাছ, একধৰণৰ সৰীসৃপ, যি পানী আৰু মাটি উভয়তে বাস কৰে। পৃথিৱীৰ প্ৰাচীন প্ৰাণী সমূহৰ অন্যতম কাছৰ প্ৰায় ৫০০ প্ৰজাতি আছিল যদিও আজি ইয়াৰ সংখ্যা ৩০০ ৰ তললৈ আহিছে। বিভিন্ন পৰিস্থিতিত নিজৰ শৰীৰৰ আভ্যন্তৰীণ তাপমাত্ৰা পৰিৱৰ্তন কৰিব পৰা কাছৰ(Tortoise) উপৰিভাগক Carapace আৰু তলৰ অংশক Plastron বুলি কোৱা হয় । এটা সময়ত পৃথিৱীৰ অধিকাংশ দেশৰে নৈ, বিল, জান, জুৰি , পাহাৰত পোৱা বিশেষ প্ৰাণী বিধ ক্ৰমান্বয়ে বিলুপ্তিৰ পথলৈ গতি কৰিছে। আশ্চৰ্যজনক কথা মানুহতকৈ বহু বেছি দিন বাছি থাকিব পৰা কাছৰ সংখ্যা দ্ৰুত হাৰত কমিবলৈ ধৰিছে। সাধাৰণতে কাছ ১০০ বছৰলৈ জীয়াই থকাৰ লগতে কোনো কোনো প্ৰজাতিৰ কাছ ১৫০ বছৰলৈকে জীয়াই থাকে । এজনী মাইকী কাছই এবাৰত ৩০টা পৰ্যন্ত কণী পাৰে। কণীৰ পৰা পোৱালী জগাবলৈ ৬০ৰ পৰা ১২০ দিন সময় লাগে। এনে বংশ বৃদ্ধিৰ পাছতো "কাছ" পৃথিৱীৰ পৰা বিদায় লোৱা অৱস্থাৰ সৃষ্টি হৈছে।\n১৩ মে' ৰ দিনটো "বিশ্ব কাছ দিৱস" হিচাপে ঘোষণা কৰা হৈছে । যোৱা ২০০০ চনৰ পৰা পৃথিৱীৰ বিভিন্ন দেশৰ লগতে ভাৰতবৰ্ষৰ বিভিন্ন স্থানত এই দিৱস পালন কৰি অহা হৈছে । কাছ, সম্পৰ্কত মানুহৰ মাজত জনসচেনতা অনা, প্ৰকৃতিৰ অনান্য জীৱৰ লগতে এই জীৱটোৰ প্ৰতিও সন্মান দেখুওৱা আৰু ইয়াৰ প্ৰয়োজনীয়তাৰ সম্পৰ্কত সচেষ্ট কৰি তোলা " বিশ্ব কাছ দিৱস " ৰ মূল লক্ষ্য । আমেৰিকাৰ পৰিৱেশ সংগঠন (স্বেচ্ছাসেৱী) "American Tortoise Rescue"ৱে এই দিৱসটো পালনৰ মূখ্য ভূমিকা পালন কৰিছিল। লুপ্তপ্ৰায় প্ৰাণী কাছক ৰক্ষাৰ ক্ষেত্রত এনে ধৰণৰ দিৱস , সজাগতাই নিশ্চয় কিছু হ'লেও প্ৰভাৱ পেলাবলৈ সক্ষম হ'ব বুলি ক'ব পাৰি।\n"কাছ"ৰ লুপ্তপ্ৰায় অৱস্থালৈ গতি কৰাৰ কেইবাটাও কাৰণ ইতিমধ্যে গৱেষক সকলে উলিয়াইছে । কাছৰ সংখ্যা কমি অহাৰ কাৰণসমূহৰ অন্যতম হ'ল জলবায়ু পৰিৱৰ্তন । পৃথিৱীত জলবায়ুৰ অস্বাভাৱিক তাৰাতম্য অইন বিভিন্ন ক্ষেত্রত প্ৰভাৱ পেলুৱাৰ দৰে "কাছ"ৰ জীৱনলৈও ভাবুকি কঢ়িয়াই আনিছে । পৰিৱৰ্তিত পৰিৱেশত প্ৰাকৃতিক সম্পদ দিনে দিনে কমিবলৈ ধৰিছে । ইয়াৰ মাজত জলজ প্ৰাণীৰ ক্ৰমহাস উল্লেখযোগ্য । জলবায়ুৰ অস্বাভাৱিক তাৰাতম্য লগতে নৈ, বিল, জান, জুৰিত বিহ আৰু কীটনাশক প্ৰয়োগ , উত্পাদন আৰু সংৰক্ষণৰ ক্ষেত্ৰত অনীহা , জলাশয় সমূহত সহনশীল পৰিৱেশৰ অভাৱ, প্ৰাণী বিধক দেখা মাত্ৰই ধৰা বা মাৰি পেলোৱা, বিভিন্ন দেশত প্ৰাণীবিধক কুদৃষ্টিৰে চোৱা আদি কাৰণো "কাছ" লুপ্তপ্ৰায় হৈ পৰাৰ অন্যতম কাৰণ।\nআমাৰ অসমত এটা সময়ত ব্ৰহ্মপুত্ৰ বা বিভিন্ন নৈত ১২টা প্ৰজাতিৰ কাছ পোৱা গৈছিল যদিও বৰ্তমান ইয়াৰে দহটা প্ৰজাতিয়েই বিলুপ্ত হৈ পৰিছে । স্থানীয় ভাষাত ' ডুৰা ' প্ৰজাতি আৰু ভৈয়ামত মাজে সময়ে দেখাপোৱা ' কাঠুৱা ' প্ৰজাতিৰ কাছহে আছে যদিও এই প্ৰজাতি দুটাৰো সংখ্যা দ্ৰুত ভাৱে কমি গৈছে । অসমৰ প্ৰাকৃতিক পৰিৱেশ কাছৰ বাবে উপযোগী যদিও জীৱ শ্ৰেষ্ঠ মানৱৰ নিষ্ঠুৰতা, কৃষি ক্ষেত্ৰত অনিয়ন্ত্ৰিত কীট নাশক, বিহ প্ৰয়োগ, অবাধ বন ধ্বংশ আদিৰ বাবে প্ৰাণীবিধ নিচিহ্ন হ'বলৈ গৈ আছে । উল্লেখযোগ্য যে ৰাজ্যখনতৰ নদ-নদী, জলাশয় , পিটনি আদিত থকা কাছ বাৰিষা প্ৰজনন বা কণী পাৰিবলৈ পাৰলৈ উঠি আহে। তেনে সময়তে একাংশ চোৰাং চিকাৰীয়ে কাছ ধৰি বিভিন্ন স্থানত বিক্ৰী কৰাৰ লগতে বহিঃৰাজ্যলৈও চালান দি আহিছে। বহিঃৰাজ্যত কাছৰ মাংসৰ উপৰিও কাছৰ ওপৰৰ খোলাটোও বিক্ৰী হয়।কাছৰ খোলাত প্ৰচুৰ পৰিমাণে কেলচিয়াম থাকে বুলি বিশ্বাস কৰা হয়।\nহিন্দু ধৰ্মীয় দৃষ্টি কোণৰ পৰাও কাছ এক বিশেষ প্ৰাণী। প্ৰাচীন গ্ৰীক দেৱতা হাৰ্মিসৰ(Hermes) প্ৰতীক হ'ল কাছ। চীনত ভৱিষ্যত বাণী কৰিবলৈ কাছৰ খোলা ব্যৱহাৰ কৰা হয়। অৱশ্যে ইয়াৰ মঙহৰ বাবেই বহুতে ইয়াক মাৰি খোৱাটো উদ্বিগ্নতাৰ বিষয় হৈ পৰিছে। বিভিন্ন প্ৰকাৰৰ সৰীসৃপ, ভেকুলী আদিৰ লগতে 'কাছ'ক বিভিন্ন জনগোষ্ঠীয়ে অবাধে মাৰি ভক্ষণ কৰি আহিছে যদিও ৰাজ্যৰ বন বা মীন বিভাগে প্ৰয়োজনীয় আইন থকাৰ পাছতো ইয়াক ৰোধ কৰিব পৰা নাই। ৰাজ্যৰ অৰ্থনৈতিক, সামাজিক জীৱন যাত্ৰাত প্ৰকৃতিৰ সকলো সম্পদৰ সুস্থ ব্যৱহাৰ, আবাস স্থান, ইয়াক জীয়াই থকাৰ পৰিৱেশ আৰু ইহঁতৰ প্ৰজনন স্থলক সুৰক্ষিত কৰি বংশ বৃদ্ধি কৰাত সকলোৰে দায়িত্ব আৰু কৰ্তব্য আছে নিশ্চয় । অসমত থকা দুটা প্ৰজাতিৰ কাছৰ সংৰক্ষণ আৰু উত্পাদনৰ ক্ষেত্ৰত চৰকাৰে যি দৰে ব্যৱস্থা গ্ৰহণ কৰা দৰকাৰ , সেইদৰে অসমৰ বায়ু, পানী খাই জীয়াই থকা প্ৰতিজন নাগৰিকৰে দায়িত্ব। অসমৰ হাজো আৰু দুই এঠাইত 'কাছ' সংৰক্ষণৰ বিশেষ ব্যৱস্থা গ্ৰহণ কৰা হৈছে যদিও ই পৰ্যাপ্ত নহয়। আশ্চৰ্যজনক কথা হ'ল ৰাজ্যখনত বহুসংখ্যক পৰিৱেশ সংগঠনে বিভিন্ন ক্ষেত্রত মাত মাতি থকা দেখা যায় যদিও কাছ সংৰক্ষণ আৰু লুপ্তপ্ৰায় প্ৰাণী বিধক ৰক্ষাৰ ক্ষেত্রত বলিষ্ঠ পদক্ষেপ লোৱা দেখা নাযায়। অতি নিমাখিত প্ৰাণী 'কাছ'ক ৰক্ষাৰ ক্ষেত্ৰত আহক সকলোৱে আগবাঢ়ি আহোঁ। অন্যথা "কাছ" নামৰ প্ৰাণী বিধ সাধুকথাতহে ৰৈ থাকিব, বাস্তৱত চিৰদিনৰ বাবে হেৰাই যাব ।\nআলতাপ হুছেইন আহমেদ


13 জালুকৰ উপকাৰিতা আৰু ইয়াৰ ব্যৱহাৰ - Benefits of Black Pepper - Helthy Leaf\n13 জালুকৰ উপকাৰিতা আৰু ইয়াৰ ব্যৱহাৰ – Benefits of Black Pepper\nজালুকৰ পুষ্টিকৰ উপকাৰিতা আৰু ইয়াৰ ব্যৱহাৰ – Benefits and Uses of Black Pepper\nপৃথিৱীৰ ২,৫০,০০০ বিধ উচ্চ উদ্ভিদেৰে ভৰপূৰ আৰু এই উদ্ভিদ সমূহৰ ভিতৰত ৮০,০০০ বিধ উদ্ভিদ হৈছে ঔষধি গুণেৰে ভৰপূৰ । পৃথিৱীৰ এই ঔষধি জাতীয় উদ্ভিদবোৰৰ ব্যৱহাৰ লোকবিশ্বাসৰ ওপৰতেই প্ৰতিষ্ঠিত । এনে এবিধ ঔষধি গুণেৰে পৰিপুষ্ট মছলাজাতীয় উদ্ভিদ হ’ল – জালুক (Black Pepper) । প্ৰাচীন কালৰে পৰা বৰ্তমানলৈকে জালুকৰ উপকাৰিতা সমূহৰ বাবে বিভিন্ন ধৰণৰ ৰোগ নিৰাময়ৰ প্ৰতিৰোধক ৰূপে ই ব্যৱহাৰ হৈ আহিছে ।\nজালুক কি ? (What is Black Pepper/Piper Nigrum?)\nজালুকৰ উপকাৰিতা আৰু ইয়াৰ ব্যৱহাৰ\nজালুক (Black Pepper) হৈছে মছলাজাতীয় ঔষধি গুণেৰে পৰিপূৰ্ণ এবিধ লতাজাতীয় উদ্ভিদ। জালুক গছৰ ফলবোৰ থোপাবান্ধি থাকে। জালুক গছৰ পাতবোৰ পিপলি আৰু পানৰ পাতৰ সৈতে সাদৃশ্য দেখা যায়। জালুক গছৰ ফল অৰ্থাৎ গুটিবোৰ গোলাকাৰ আৰু ইয়াৰ বৰণ সেউজীয়া। গুটিবোৰ পূৰঠ হৈ উঠিলে ইয়াৰ বৰণ ক’লা হয়। এই গুটিবোৰ অৰ্থাৎ জালুকৰ সোৱাদ জ্বলা।\nসমগ্ৰ বিশ্বৰ মুঠ উৎপাদনৰ ৫০-৬০ শতাংশ জালুক পোৱা যায় ভাৰত দেশৰ পশ্চিম ঘাট পৰ্বতমালাৰ পৰা। জলুকৰ ১০০ ৰো অধিক প্ৰজাতি পোৱা যায়। ফলৰ চৰিত্ৰ, ফুল আৰু পাতৰ আকাৰ প্ৰকাৰৰ পৰা ইয়াৰ প্ৰজাতিবোৰ ভিন্ন হয়। কৰিমুণ্ডা , কোট্টানদন , লিলামুণ্ড , কল্লভেলী , পেনিয়ুৰ ১ , পেনীয়ুৰ ২ , পেনীয়ুৰ ৪ , শ্ৰীকাৰা , পঞ্চমী , পূৰ্ণিমা ইত্যাদি প্ৰজাতিবোৰ অধিক উৎপাদনক্ষম। ভাৰতৰ ভিতৰত কেৰেলা(Kerala)ত অত্যাধিক জালুক উৎপাদন কৰা হয়। পৃথিৱীৰ প্ৰায়বোৰ দেশেতে জালুকৰ বৃহৎ ব্যৱহাৰ হয়। জালুকৰ বৃহৎ পৰিমাণে খেতি কৰা হয়, ঘৰৰ বাৰিতো ইয়াৰ উৎপাদন কৰা হয় তদুপৰি হাবি – বননিতো এইবিধ গছ দেখা যায়।\nRead Also: আদাৰ স্বাস্থ্যজনিত উপকাৰিতা আৰু ইয়াৰ ব্যৱহাৰ – Benefits of Ginger\nপুষ্টিকৰ উপাদান আৰু শাৰীৰিক উপকাৰিতা\nজালুকৰ বহুবোৰ গুণাগুণৰ বাবে ই উপকাৰিতা আমাৰ শৰীৰকো বিভিন্ন ধৰণৰ বেমাৰৰ পৰা ৰক্ষা কৰিবলৈ ব্যৱহাৰ কৰিব পাৰি। জালুকত থকা ভিটামিন A, ভিটামিন C, কেৰ‘টিন, এণ্টি অক্সিডেণ্ট আদি উপাদান সমূহে শৰীৰৰ ৰোগ প্ৰতিৰোধ ক্ষমতা বঢ়াই। যাৰ বাবে কৰ্কট (Cancer)ৰ দৰে ভয়ানক ৰোগৰ পৰাও আমি বাচি থাকিব পাৰো। পাচন প্ৰক্ৰিয়াৰ ক্ষেত্ৰতো জালুকে উল্লেখনীয় ভূমিকা আগবঢ়ায়। জালুকত থকা পিপেৰিনে এচিডিতি, ডায়েৰিয়া, বদহজম আদি নানা ধৰণৰ পেটৰ সমস্যাৰ পৰা শৰীৰক ৰক্ষা কৰে। জালুকত থকা উপাদানবোৰে আমাৰ শৰীৰৰ ওজন বৃদ্ধিৰ সমস্যা নাইকিয়া কৰে। জালুকে শৰীৰত বাঢ়ি অহা চৰ্বি আঁতৰোৱাৰ উপৰি দেহৰ অতিৰিক্ত পানী আৰু টক্সিন(Toxin)ও নিষ্কাশন কৰে। জালুকে গেছট্ৰিক (Gastric)ৰ সমস্যাও নাইকিয়া কৰে।\nঅনেক ঔষধি গুণেৰে পৰিপুষ্ট জালুক (Black Pepper) অন্যতম খ্ৰাদ্যদ্ৰৱ্য। জালুকৰ ঔষধীয় উপকাৰিতা সমূহৰ বাবে বিভিন্ন ধৰণৰ আয়ুৰ্বেদিক ঔষধ তৈয়াৰ কৰিবলৈ ইয়াক ব্যৱহাৰ কৰা হয়। আয়ুৰ্বেদত উল্লেখ আছে যে কেঁচা জালুক চোবাই খালে কণ্ঠস্বৰ ভাল হয়। এই প্ৰসঙ্গত আয়ুৰ্বেদিক চিকিৎসকে কৈছে শৰীৰৰ চেনেল সমূহ পৰিষ্কাৰ ৰখাত জলুকে সহায় কৰে। শৰীৰৰ মাইক্ৰো আৰু মেক্ৰো চেনেল সমূহ জালুকে পৰিষ্কাৰ কৰি ৰাখে।\nজালুক ঔষধি গুণেৰে পৰিপুষ্ট হোৱাৰ উপৰিও ই এক অন্যতম মছলা। ৰান্ধনী ঘৰৰ বহুধৰণৰ ব্যঞ্জন তৈয়াৰ কৰোঁতে জালুকৰ ব্যৱহাৰ কৰা হয়। বিশেষকৈ মাছ , মাংস, কণীৰ জোল আদি ব্যঞ্জনত জালুকৰ ব্যৱহাৰে সুকীয়া সোৱাদ আনে। তদুপৰি জালুক দিয়া চাহ খালে ডিঙিৰ খছ–খছনি, পানীলগা, কাঁহ, চৰ্দি আদি সমস্যা নিৰাময় কৰে।\nজালুকৰ বৈজ্ঞানিক নাম হ‘ল – Piper nigrum L. ।\nজালুকৰ জীৱবৈজ্ঞানিক শ্ৰেণীবিভাজন (Scientific classification of Black Pepper/Piper Nigrum)\nজালুকৰ উপকাৰিতা (Benefits of Black Pepper)\n১. ছালত কোনো ধৰণৰ ফোঁহা (Boil) ওলালে তাত জালুকৰ গুড়ি লগালে ফোঁহাটো বহি যায়।\n২.শৰীৰৰ বিষ – বেদনা (Body pain) আদি ৰোগ নিৰাময়ৰ ক্ষেত্ৰত জালুকৰ উপকাৰিতা দেখা যায়। শৰীৰত বিষ হ’লে ভেদাইলতা পাতৰ বা ঠাৰিৰ ৰসৰ সৈতে জালুক গুৰি অলপ মিহলাই একেৰাহে দিনত দুবাৰকৈ তিনি – চাৰিদিনমান প্ৰায়ে খালে বিষৰ পৰা পৰিত্ৰাণ পোৱা যায়।\n৩. জ্বৰৰ পৰা নিৰাময় পাবলৈ জালুক অন্যতম। তুলসীৰ সৈতে জালুক দিয়া চাহ বনাই খালে জ্বৰ ভাল হয়।\n৪. নিমোনিয়া, পানীলগা, কাঁহ, শ্বাস ৰোগ আদিৰ বাবে জালুক (Black Pepper) উপকাৰী। এই ৰোগ সমূহ হ’লে এচামুচ মৌ লগত তিনিটা বা চাৰিটা জালুক গুড়ি কৰি ভালদৰে মিহলাই প্ৰতিদিনে তিনিবাৰকৈ একেৰাহে খালে এই ৰোগ সমূহৰ পৰা ৰেহাই পোৱা যায়।\n৫. মূৰ বিষৰ বাবে জালুকৰ উপকাৰিতা লক্ষ্য কৰা যায়। এটা জালুক বেজীৰে ফুটা কৰি সেইটো মʼমৰ শিখাত জ্বলিবলৈ দিয়ক। তাৰ পৰা যি ধোৱা ওলাব, সেই ধোৱাখিনি নাকেৰে টানি শৰীৰৰ ভিতৰলৈ যাবলৈ দিয়ক এনে কৰিলে মূৰ বিষ দূৰ হয়।\n৬. জালুক ৰক্তচাপ ( blood pressure ) ৰোগত ভোগা লোকৰ বাবে উপকাৰী। ৰক্তচাপ ৰোগ থকা ব্যক্তি সকলে দিনত দুই – তিনিবাৰকৈ, চাৰি – পাঁচটা জালুকৰ সৈতে ১৫ নহ’লে ২০ টা মান খিচমিচ (Raisins) সেৱন কৰিব লাগে।\n৭. চকুৰ দৃষ্টশক্তি বৃদ্ধিৰ বাবে জালুক (Black Pepper) উপকাৰী। এচামুচ জালুকৰ সৈতে অলপমান ঘিউ মিহলাই পুৱা আৰু গধূলি নিয়মীয়াকৈ সেৱন কৰিলে চকুৰ দৃষ্টি বাঢ়ে।\n৮. জালুকৰ এক উৎকৃষ্ট উপকাৰ হ’ল ওজন হ্ৰাস (weight loss)। শৰীৰৰ ওজন হ্ৰাস কৰিবলৈ আহাৰত জালুকৰ পৰিমাণ বৃদ্ধি কৰক।\n৯. সৰু ল’ৰা – ছোৱালীৰ কৃমি (Worm) ৰোগৰ প্ৰতিৰোধক হিচাপে জালুকৰ উপকাৰিতা আছে। তিনি – চাৰিটামান জালুকৰ গুড়িৰ সৈতে সামান্য নিমখ মিহলাই সেই মিশ্ৰণখিনিকে দিনত তিনিবাৰকৈ খাব লাগে এনে কৰিলে সৰু ল’ৰা – ছোৱালীৰ কৃ্মি নাশ হয়।\n১০. বহু দিন ধৰি পিত্ত ৰোগত আক্ৰান্ত হৈ থকা মানুহৰ বায়ু ঊদ্ধমূখী হৈ হাঁওফাঁও, বুকু আৰু মূৰৰ বিষ আদিৰ সৃষ্টি হয়। তেতিয়া এই ৰোগ নিৰাময়ৰ বাবে প্ৰায়ে ৩০০ গ্ৰাম গাখীৰৰ লগত তিনি – চাৰিটামান জালুক (Black Pepper)ৰ গুড়ি ভালদৰে মিহলাই প্ৰতিদিনে দুবাৰকৈ পাঁচ – ছয়দিন খালে এই ৰোগ পৰা নিৰাময় পোৱা যায়।\n১১. ফেৰিণজাইটিছ (Frangities) ৰোগ থকা ৰোগী সকলে দুই – তিনিটা জালুকৰ গুড়ি মণিছালৰ দুটা গুটিৰ বাকলিৰ ৰসৰ সৈতে মিশ্ৰণ কৰি কুহুমিয়া একাপ গৰম পানীত ভালদৰে মিহলাই ৰাতি ভাত খোৱাৰ পিছত এচামুচকৈ দুই বা তিনিদিন খালে এই সমস্যাৰ পৰা ৰেহাই পোৱা যায়।\n১২. হাঁপানী ৰোগৰ বাবেও জালুকৰ উপকাৰিতা মন কৰা যায়। পনৌনোৱা গছৰ শিপাৰ সৈতে অলপমান জালুকৰ গুড়ি মিশ্ৰণ কৰি আকৌ ভালকৈ সেই মিশ্ৰণ খুন্দি অলপ কুহুমীয়া গৰমপানী দিনে দুবাৰকৈ দৈনিক ৮-৯ দিন সেৱন কৰিলে হাঁপানী (Asthma) ৰোগ নিৰাময় হয়।\n১৩. জালুক গুৰুপাক নাশক, ৰুচিকৰ আৰু বায়ু নাশক। জালুক যকৃত ৰোগৰ বাবেও উপকাৰী।\nজালুক কিদৰে ব্যৱহাৰ কৰিব (How to use Black Pepper)\nশৰীৰত খজুৱতি হ’লে চাৰি – পাঁচটা জালুক (Black Pepper) পিহি গৰুৰ ঘিওঁৰ সৈতে মিহলাই ব্যৱহাৰ কৰিলে সকলো প্ৰকাৰৰ খজুৱতি দূৰ হয়।\nতুলসীৰ সৈতে জালুক দি চাহ বনাই খালে জ্বৰ ভাল হয়।\nবেলপাতৰ ৰসৰ সৈতে জালুকৰ গুড়ি ভালদৰে মিহলাই ফোঁহা (Boil)ৰ চাৰিওফালে প্ৰলেপ লগালে ফোঁহা শুকাই যায়। একেৰাহে তিনি – চাৰিদিন ইয়াক ব্যৱহাৰ কৰিব লাগে ।\nটনছিল (Tonsil) হ’লে ক’লা কচুৰ আঞ্জাৰ সৈতে চাৰি – পাঁচটামান জালুকৰ গুড়ি মিহলাই খালে এই ৰোগৰ পৰা নিৰাময় পোৱা যায়।\nশৰীৰত বিষ হ’লে ভেদাইলতা পাত বা ঠাৰিৰ ৰসৰ সৈতে জালুকৰ গুড়ি অলপমান মিহলাই একেৰাহে দিনত দুবাৰকৈ প্ৰায় তিনি – চাৰিদিনমান ব্যৱহাৰ কৰিব লাগে।\nৰান্ধনী ঘৰৰ বিভিন্ন ব্যঞ্জন বনালে জালুক ব্যৱহাৰ কৰা হয় আৰু ইয়াৰ ব্যৱহাৰে ব্যঞ্জনত সুকীয়া সোৱাদ আনে।\n৩০০ গ্ৰাম গাখীৰৰ লগত তিনি – চাৰিটামান জালুক ( black pepper ) গুড়ি ভালদৰে মিহলাই ব্যৱহাৰ কৰি প্ৰতিদিনে পাঁচ – ছয় দিনকৈ খালে হাওঁফাওঁ, বুকু, মূৰৰ বিষ আদি ৰোগ ভাল হয় ।\nএচামুচ মৌৰ লগত তিনি – চাৰিটা জালুকৰ গুড়ি মিহলাই প্ৰতিদিনে তিনিবাৰকৈ একেৰাহে তিনি – চাৰিদিন খালে নিমোনিয়া, পানী লগা, কাঁহ, শ্বাসৰোগ আদি নিৰাময় হয়।\nজালুকৰ অপকাৰিতা (Side effects of Black Pepper)\nজালুক (Black Pepper) ৰ ব্যৱহাৰৰ বহুকেইটা উপকাৰিতা থকাৰ উপৰিও ইয়াৰ অধিকমাত্ৰা উপয়োগে কিছুক্ষেত্ৰত স্বাস্থ্যৰ বাবে ক্ষতিকাৰক হৈ পৰে।\nজোখতকৈ অধিকমত্ৰা জালুক খালে পেট জ্বলা – পোৰা (Inflammation) কৰিব পাৰে গ্ৰহণী (Dysentery) আৰু পেটৰ অনান্য সমস্যা হোৱাৰো সম্ভাৱনা থাকে।\nউক্ত প্ৰবন্ধটিৰ দ্বাৰা আপোনি জালুক (Black Pepper) ৰ এক সাধাৰণ পৰিচয়ৰ পৰা আৰম্ভ কৰি জালুকৰ উপকাৰিতা আৰু অপকাৰিতাৰ লগতে এই ঔষধিয় মছলাবিধৰ বৈজ্ঞানিক নাম, ইয়াত নিহিত হৈ থকা পুষ্টিকৰ উপাদান, ইয়াৰ ব্যবহাৰ আদিৰ বিষয়ে জানিবলৈ পাৰিলে। আশা কৰো এই প্ৰবন্ধটিয়ে আপোনাক বিভিন্ন ধৰণে উপকাৰ সাধিব। ধন্যবাদ!\nCategories Masala Tags জালুক, জালুক কি, জালুকৰ অপকাৰিতা, জালুকৰ উপকাৰিতা, জালুকৰ ব্যৱহাৰ


india-to-launch-first-corona-vaccine-covishield-in-73-days-vaccine-will-be-given-free-of-cost-skd– News18 Assam\nডাঙৰ ঘোষণা : ৭৩ দিনৰ ভিতৰত ভাৰতলৈ আহিব কোৰোণাৰ ভেকচিন! সম্পূৰ্ণ বিনামূলীয়া হ’ব টিকাকৰণ\nআশা কৰা হৈছে যে ৫৮ দিনৰ ভিতৰত এই ভেকচিনৰ পৰীক্ষা শেষ হ’ব।\nNews18 Assam | News18 Assam | August 23, 2020, 10:39 AM IST\nদেশৰ প্ৰথম কোৰোণাৰ ভেকচিনক লৈ ডাঙৰ খবৰ। ভাৰতৰ প্ৰথম কোৰোণাৰ ভেকচিন ‘কোভিছিল্ড’ ৭৩ দিনৰ ভিতৰত উপলব্ধ হ’ব বজাৰত। গুৰুত্বপূৰ্ণ কথাটো হ’ল ৰাষ্ট্রীয় টিকাকৰণ কাৰ্যসূচীৰ অধীনত ভাৰত চৰকাৰে প্ৰতিজন লোককে বিনামূল্যে কোৰোণাৰ ভেকচিন দিব। পুনেৰ বায়’টেক সংস্থা ছেৰাম ইনষ্টিটিউট অব ইণ্ডিয়াই এই ভেকচিন প্ৰস্তুত কৰিছে।\nএক সৰ্বভাৰতীয় সংবাদ প্ৰতিষ্ঠানৰ প্ৰতিবেদন অনুসৰি, ভাৰতৰ ছিৰাম ইনষ্টিটিউটৰ কৰ্মকৰ্তাই কৈছে যে ভাৰত চৰকাৰে ছিৰাম ইনষ্টিটিউটক বিশেষ অনুজ্ঞাপত্ৰ দিছে। ইয়াৰ ফলত ভেকচিনৰ পৰীক্ষণ প্ৰটকলৰ প্ৰক্ৰিয়া খুব দ্ৰুতগতিত কৰা সম্ভৱ হ’ব। আশা কৰা হৈছে যে ৫৮ দিনৰ ভিতৰত এই ভেকচিনৰ পৰীক্ষা শেষ হ’ব।\nউল্লেখযোগ্য যে ভেকচিনৰ তৃতীয় পৰ্বৰ প্ৰথম ড’জ শনিবাৰ, ২২ আগষ্টত দিয়া হৈছে। দ্বিতীয় ড’জ প্ৰথম ড’জৰ পৰা ২৯ দিন পিছত দিয়া হ’ব পাৰে। ভেকচিনৰ দ্বিতীয় ড’জৰ ১৫ দিনৰ পিছত ৰিপ’ৰ্ট প্ৰকাশ হ’ব। কোভিছিল্ডৰ সকলো পৰীক্ষা হৈ যোৱাৰ পিছতে বজাৰত মুকলি কৰাৰ পৰিকল্পনা লোৱা হৈছে।\nকোভিছিল্ড ভেকচিন ১৭টা কেন্দ্ৰত ১৬০০ জনৰ মাজত পৰীক্ষা কৰা হৈছে। প্ৰতিটো কেন্দ্ৰৰ প্ৰায় ১০০জনক কোৰোণাৰ ভেকচিন দিয়াৰ চেষ্টা কৰা হৈছে। এষ্ট্রা জেনিকা নামৰ এটা সংস্থাৰ পৰা এই ভেকচিন প্ৰস্তুতৰ স্বত্ব কিনিছে ছিৰাম ইনষ্টিটিউটে। ইয়াৰ ফলত ভাৰত আৰু ৯২খন দেশত এই কোৰোণাৰ ভেকচিন বিক্ৰী কৰিবলৈ সক্ষম হ’ব ছিৰাম ইনষ্টিটিউট।\nকেন্দ্ৰীয় চৰকাৰৰ ফালৰ পৰা ইংগিত পোৱা গৈছে যে চৰকাৰে ছিৰাম ইনষ্টিটিউটৰ পৰা কোভিছিল্ড ভেকচিন কিনিব আৰু প্ৰতিজন ভাৰতীয়ক বিনামূলীয়াকৈ প্ৰদান কৰিব। জানিব পৰা মতে ২০২২ চনৰ জুনৰ ভিতৰত কেন্দ্ৰীয় চৰকাৰে ছিৰাম ইনষ্টিটিউটৰ পৰা ৬৮ কোটি কোৰোণাৰ ভেকচিন কিনিব।\nকিন্তু কিদৰে দেশৰ ১৩০ কোটি মানুহৰ বাবে পৰ্যাপ্ত হ’ব ৬৮ কোটি ভেকচিন? জনা গৈছে যে ইয়াক লৈ চৰকাৰৰ পৃথক পৰিকল্পনা আছে। ছিৰাম ইনষ্টিটিউটৰ উপৰি আইচিএমআৰ আৰু ভাৰত বায়’টেক উদ্যোগত প্ৰস্তুত কোভেকচিন আৰু জাইকোভি–ডিৰ ওপৰত নিৰ্ভৰ কৰা হ’ব।\nছিৰাম ইনষ্টিটিউটৰ পৰিকল্পনা অনুযায়ী, যদি সময়মতে পৰীক্ষা শেষ হয়, তেন্তে প্ৰতিমাহে ৬ কোটি কোৰোণাৰ ভেকচিন প্ৰস্তুত কৰিব। যিটো ২০২১ৰ এপ্ৰিলৰ ভিতৰত বৃদ্ধি হৈ ১০ কোটি কৰা হ’ব।


পাৱাৰ দুমুখীয়া ! – NewsFile Online (Oxomiya)\nHome / Politics / পাৱাৰ দুমুখীয়া !\nপাৱাৰ দুমুখীয়া !\nবিজেপিৰ বিৰূদ্ধে শাৰদ পাৱাৰৰ অভিযোগ\nনতুন দিল্লী, ৮ ডিচেম্বৰ : দেশৰ বিভিন্ন অংশত কৃষকসকলৰ দ্বাৰা কেন্দ্ৰীয় চৰকাৰৰ নতুন কৃষি নীতিৰ বিৰূদ্ধে প্ৰতিবাদ চলি থকাৰ মাজতে এন চি পি দলৰ বৰ্ষীয়ান নেতা শাৰদ পাৱাৰে অভিযোগ কৰে যে বিজেপি দলে তেওঁৰ এক পত্ৰৰ বিকৃত বাখ্যা আগবঢ়াইছে ৷\nউল্লেখযোগ্য যে পূৰ্বৰ কেন্দ্ৰীয় কৃষিমন্ত্ৰী শাৰদ পাৱাৰে নিজৰ কাৰ্যকালত দেশৰ সকলো মুখ্যমন্ত্ৰীলৈ পত্ৰ লিখি APMCআইনৰ সংশোধন কৰি কৃষিত ব্যক্তিগত খণ্ডক আকোঁৱালি ল’বলৈ আহ্বান জনাইছিল বুলি বিজেপি দলে অভিযোগ কৰিছে ৷\n২০১০চনত তদানীন্তন কেন্দ্ৰীয় কৃষিমন্ত্ৰী পাৱাৰে সেই সময়ৰ দিল্লীৰ মুখ্যমন্ত্ৰী শীলা দীক্ষিতলৈ লিখা এখন পত্ৰৰ উদ্ধৃতি দি বিজেপি দলে এই অভিযোগ কৰিছে ৷ গতিকে শাৰদ পাৱাৰে এতিয়া দুমুখীয়া নীতি অৱলম্বন কৰিছে বুলি বিজেপি দলে অভিযোগ কৰিছে ৷\nসেই পত্ৰত উল্লেখ কৰা সকলো বিষয় এতিয়া নৰেন্দ্ৰ মোডী নেতৃত্বাধীন বিজেপি চৰকাৰে ৰূপায়ণ কৰিবলৈ লোৱাত একেজন শাৰদ পাৱাৰে তীব্ৰ প্ৰতিবাদ কৰা বুলি বিজেপি দলে অভিযোগ কৰে ৷ আনহাতে, শাৰদ পাৱাৰে নিজৰ স্থিতি সমৰ্থন কৰি কয় যে তেওঁ ২০১০ৰ ওপৰিও ২০০৫ তথা ২০০৭ত এনে পত্ৰ লিখা কথাটো সত্য যদিও APMC আইন বাতিল কৰিব লাগে বুলি তেওঁ কেতিয়াও কোৱা নাছিল ৷\nপাৱাৰৰ মতে প্ৰয়োজনীয় সংশোধন কৰি APMC আইন বাহাল ৰাখিবলৈ তেওঁ পৰামৰ্শহে দিছিল৷ বিজেপি দলে এতিয়া গোটেই বিষয়টোৰ পৰা ৰাইজৰ মনোযোগ আঁতৰাবলৈ এনে বিকৃত বাখ্যা আগবঢ়াইছে বুলি পাৱাৰে অভিযোগ কৰে ৷\nআনহাতে, বিক্ষোভকাৰী কৃষকসকলক উদ্দেশ্যি কেন্দ্ৰীয় কৃষিমন্ত্ৰী নৰেন্দ্ৰ সিং টোমাৰে কয় যে ন্যুনতম সমৰ্থিত মূল্য ব্যৱস্থা পূৰ্বৰ দৰেই বাহাল থাকিব আৰু কৃষকসকলে ভুৱা প্ৰচাৰত ভোল যাব নালাগে ৷ (IANS)


xukhdukh.com June 27, 2014 goodnews,\n১. বছৰটোৰ দশমখন অসমীয়া ছবিৰূপে অসমৰ ৩০টাতকৈ অধিক চলচ্চিত্ৰ গৃহত একেলগে আজি মুক্তি লাভ কৰিছে "গ্ৰহণ" নামৰ তিলক শৰ্মা পৰিচালিত কথাছবিখনে। বি.এম.চি মিডিয়া প্ৰডাকচন নিবেদিত ছবিখনৰ প্ৰেম, ভালপোৱা, সংঘাত, অপৰাধ, প্ৰতিশোধৰ কাহিনী বিলকিচ মজুমদাৰৰ, চিত্ৰনাট্য লিজা পেগুৰ। বিভিন্ন ছবিত দিগন্ত হাজৰিকা, ফাৰহিন চৌধুৰী, বাবি বৰুৱা আদিয়ে অভিনয় কৰিছে। ছবিখনৰ সংগীত ৰিদীপ দাসৰ, দৃশ্যগ্ৰহণ আৰু সম্পাদনা ৰাজীৱ শইকীয়াৰ। ছবিখনৰ সকলো কলা-কুশলীলৈ জনাইছো আন্তৰিক অভিনন্দন।\n২. অসমৰ ছয় জনগোষ্ঠীক জনজাতিৰ মৰ্যদা দিবলৈ কেন্দ্ৰীয় চৰকাৰ সাজু হৈছে বুলি প্ৰকাশ পাইছে সুখবৰ। এশদিনীয়া কৰ্মতালিকাত ছয় জনগোষ্ঠীৰ জনজাতিকৰণ প্ৰসংগ আৰু আলফা, এন.এছ.চি.এনৰ সৈতে আলোচনাৰ প্ৰসংগই স্থান লাভ কৰিছে বুলিও সূত্ৰত প্ৰকাশ। ছয় জনগোষ্ঠীৰ জনজাতিকৰণৰ বিষয়টোত গৃহ মন্ত্ৰীয়ে অনুমোদন দিয়াৰ লগতে এতিয়া প্ৰধানমন্ত্ৰীৰ অনুমোদনৰ বাবে প্ৰেৰণ কৰা হৈছে বুলিও সংবাদ মাধ্যমে জনাইছে। এই জনজাতিকৰণৰ ফলত অসমৰ প্ৰায় ৪০শতাংশ লোকেই জনজাতিৰ মৰ্যদা পাবলৈ সক্ষম হব।\n৩. বিহাৰত দুৰ্ঘটনাত পতিত হোৱা ডিব্ৰুগড় অভিমুখী ৰাজধানী এক্সপ্ৰেছৰ ৮৩১গৰাকী যাত্ৰীক দুৰ্ঘটনাস্থলীৰ পৰা আনি গন্তব্যস্থান পোৱালেহি এখন বিশেষ ৰেলে। ইফালে পাটনা চিকিৎসা মহাবিদ্যালয়ত চিকিৎসাধীন হৈ থকা আহত সকলৰ তদাৰক কৰাৰ বাবে অসমৰ স্বাস্থ্যমন্ত্ৰী ডঃ হিমন্ত বিশ্ব শৰ্মা পাটনাত উপস্থিত হৈছেগৈ। লগতে তেখেতে বিহাৰৰ মুখ্যমন্ত্ৰীতো সাক্ষাৎ কৰি যথোপষুক্ত চিকিৎসা সেৱাৰ ব্যৱস্থা কৰিবলৈকো আহ্বান জনাইছে।\n৪. কেন্দ্ৰই ১৮২ কোটি টকা আবণ্টন দিয়া সত্বেও অসমৰ ছাত্ৰ-ছাত্ৰী সকলে শিক্ষাবৰ্ষৰ ছমাহ উকলি যোৱাৰ পাছতো ইউনিফৰ্ম নোপোৱাৰ অভিযোগ সন্দৰ্ভত এতিয়া বিতং প্ৰতিবেদন বিচাৰিছে কেন্দ্ৰীয় মানৱ সম্পদ মন্ত্ৰালয়ে। উল্লেখযোগ্য যে শিক্ষাৰ অধিকাৰ আইনৰ অধীনত বিদ্যালয় পৰিচালনা সমিতিসমূহলৈ ইউনিফৰ্ম যোগানৰ প্ৰক্ৰিয়াটো বিকেন্দ্ৰীকৰণৰ ব্যৱৱস্থা কৰা হৈছিল যদিও, এই নিয়ম অমান্য কৰি ৰাজ্যিক সৰ্বশিক্ষা মিছনে এইকামৰ ঠিকা অসম ক্ষুদ্ৰ উদ্যোগ উন্নয়ন নিগমক দ্বায়িত্ব দিছিল।\n৫. জন্মগত বিসংগতিৰে হৃদযন্ত্ৰত ফুটা লৈ জন্ম লোৱা শিশুৰ চৰকাৰী খৰছত অস্ত্ৰোপচাৰৰ বাবে বেংগেলুৰু নাৰায়ণ হৃদয়াললৈ অসমৰ পৰা সপ্তমটি দল প্ৰেৰণ কৰিবলৈ ঠিক কৰিছে। ইতিমধ্যে এই আঁচনিৰ অধীনত ২০১০চনৰ পৰা ২১২২টি শিশুক সুস্থ কৰি তোলা হৈছে আৰু এই সপ্তম দলটোত চিকিৎসা লাভৰ বাবে ৪৪৫টি শিশুক নিৰ্বাচন কৰি উলিয়াইছে। এনে একোটা অস্ত্ৰোপচাৰত ১.৫লাখৰ পৰা ১৫লাখ টকালৈকে ব্যয় হোৱা বুলিও কালি অভিভাৱক সকলৰ সৈতে বাৰ্তালপ কৰি অসমৰ স্বাস্থ্যমন্ত্ৰীয়ে অৱগত কৰিছে।\n৬. কালি পৃথিৱী অন্যান্য স্থানৰ লগতে অসমতো পালিত হয় আন্তৰ্জাতিক নিচাযুক্ত দ্ৰব্য সেৱন আৰু অবৈধ সৰবৰাহ বিৰোধী দিৱস। অসম ৰাজ্যিক এইডছ নিয়ন্ত্ৰণ সমিতিৰ উদ্যোগত এই দিৱস উপলক্ষে গুৱাহাটীৰ জিলা পুথিভঁৰাল প্ৰেক্ষাগৃহত অনুষ্ঠিত হয় এখনি ৰাজহুৱা সভা। মণিপুৰ আৰু পাঞ্জাৱৰ পাছতে অসমত ড্ৰাগছ আসক্তৰ সংখ্যা বৃদ্ধি পোৱা আৰু ইয়াৰে অধিকাংশই গুৱাহাটী মহানগৰৰ বুলিও তথ্য আয়োজক সংস্থাৰ অতিৰিক্ত সঞ্চালক ডঃ পি এন তালুকদাৰে প্ৰকাশ কৰিছে।\n৭. ঢাকাত বাংলাদেশ চৰকাৰৰ সৈতে অনুষ্ঠিত দ্বি-পাক্ষিক বৈঠকত অংশ লোৱা সুষমা স্বৰাজে অনুপ চেতিয়া প্ৰত্যৰ্পণ প্ৰসংগ আৰু অবৈধ প্ৰব্ৰজনৰ প্ৰসংগটোও উত্থাপন কৰা বুলি জানিব পৰা গৈছে। লগতে ভিচা নীতিত কিছু শিথিলতা অনাৰ লগতে ১৩বছৰৰ তলৰ আৰু ৬৫বছৰৰ উৰ্ধৰ বাংলাদেশী নাগৰিকৰ বাবে দেশত "উপস্থিত হোৱাৰ পাছতে কেইবাবাৰো আহিব পৰা পৰ্যটক ভিছা" দিয়াৰ সিদ্ধান্ত লোৱাৰো কথা প্ৰকাশ পাইছে।\n৮. নেচনেল হেৰাল্ড নামৰ সদ্যহতে বন্ধ হৈ যোৱা কাকতখনৰ সম্প্ৰতি আৰু পুঁজিৰ ক্ষেত্ৰত অনিয়ম সংঘটিত কৰাৰ অভিযোগত প্ৰাৰম্ভিক তথ্য লাভ কৰাৰ পাছত এতিয়া দিল্লীৰ এখন কৰ্টে ছোনিয়া গান্ধী আৰু ৰাহুল গান্ধীকে ধৰি কেইবাজনো নেতাক আদালতত হাজিৰ হবলৈ চমন জাৰি কৰিছে। এই গোচৰটোৰ গোচৰীয়া ডঃ সুব্ৰমণিয়ম স্বামীয়ে কেচত জয়লাভ কৰাৰো দৃঢ়তা প্ৰকাশ কৰা বুলি সংবাদ মাধ্যমে প্ৰকাশ কৰিছে।\n৯. দেশৰ প্ৰধানমন্ত্ৰী নৰেন্দ্ৰ মোদীয়ে তথ্য আৰু প্ৰচাৰ মন্ত্ৰণালয়ৰ এক শীৰ্ষ বিষয়াৰ দলক চ'চিয়েল মেডিয়াত প্ৰতিফলিত হোৱা দেশৰ জনতাৰ স্পন্দনৰ ওপৰত নজৰ ৰাখিবলৈ দ্বায়িত্ব দিছে বুলি প্ৰকাশ পাইছে সুখবৰ। মোদী চৰকাৰৰ এমাহ পূৰ্ণ হোৱৰ উপলক্ষে শাসকীয় দলটোৱে এটা ভিডিঅ' মুকলি কৰাৰো খবৰ। এমহীয়া কাৰ্যকালৰ অন্তত কেইবাটাও সিদ্ধান্তৰ বাবে প্ৰৱলভাৱে সমালোচিত হোৱা প্ৰধানমন্ত্ৰীয়ে দেশৰ হিতৰ বাবেই এনে সিদ্ধান্ত লোৱা বুলি দেশবাসীলৈ এখন চিঠি লিখা বুলিও প্ৰকাশ পাইছে।\n১০. নগাঁওৰ নাট্য সংগঠন "মঞ্চ অন্তৰে" আজি নতুন দিল্লীৰ সংগীত নাটক একাডেমীৰ অৰ্থ-সাহাৰ্যত নগাঁও নাট্য মন্দিৰত মঞ্চস্থ কৰিব সপোনটি বৰদলৈৰ ৰচনাৰে "ফেউৰাৰ নিনাদ" শীৰ্ষক এখনি নাট। কলিয়াবৰৰ নন্দীকেশ্বৰ দেৱালয়ত প্ৰচলিত পানীতোলা বৰসবাহ আৰু বাঘভেটা পৰম্পৰাক বিষয়বস্তুৰূপে নাটকখনি ৰচনা কৰা হৈছে বুলি জানিব পৰা গৈছে।\nBy xukhdukh.com on June 27, 2014


ন্যায় পাবনে কীৰ্তিকমলে? ৰাজ্যজুৰি বিতৰ্কৰ সৃষ্টি কৰা কীৰ্তিকমল বৰাৰ ৰাজহুৱা শুনানি – Pratham Khabar\nঘৰ/Social/ন্যায় পাবনে কীৰ্তিকমলে? ৰাজ্যজুৰি বিতৰ্কৰ সৃষ্টি কৰা কীৰ্তিকমল বৰাৰ ৰাজহুৱা শুনানি\nপ্ৰত্যক্ষদৰ্শীৰ সাক্ষ্য ল’ব অতিৰিক্ত মুখ্য সচিব পৱন বৰঠাকুৰে। বিয়লি ২ বজাৰ পৰা নগাঁৱৰ আৱৰ্ত ভৱনত গ্ৰহণ কৰা হ'ব সাক্ষ্য।\n0 297 1 মিনিট পঢ়া\nৰাজ্য কঁপাই যোৱা এক ঘটনা। মাতৃৰ বাবে ঔষধ ক্ৰয় কৰিবলৈ গৈ বিনা দোষত আৰক্ষীৰ গুলীত গুলীবিদ্ধ হৈছিল নগাঁৱৰ যুৱক কীৰ্তিকমল বৰা। এণ্টি নাৰ্কটিক স্কোৱাডৰ অভিযানত গুলীবিদ্ধ হোৱা কীৰ্তিকমল বৰা ঘটনাৰ দিন ধৰি GMCHত চিকিৎসাধীন হৈ আছে।\nআজি নগাঁৱৰ এনকাউণ্টাৰ সন্দৰ্ভত হ’ব ৰাজহুৱা শুনানি। প্ৰত্যক্ষদৰ্শীৰ সাক্ষ্য ল’ব অতিৰিক্ত মুখ্য সচিব পৱন বৰঠাকুৰে। বিয়লি ২ বজাৰ পৰা নগাঁৱৰ আৱৰ্ত ভৱনত গ্ৰহণ কৰা হ’ব সাক্ষ্য। ইতিমধ্যে সাক্ষ্য গ্ৰহণ কৰা হৈছে গুলীবিদ্ধ ছাত্ৰনেতা কীৰ্তিকমল বৰাৰ।\nতদন্তৰ শুনানি গ্ৰহণৰ বাবে নগাঁও আৱৰ্ত ভৱনত আৰক্ষী, CRPF বাহিনী মোটায়েন কৰি প্ৰশাসনে গঢ়ি তুলিছে কটকটীয়া নিৰাপত্তা ব্যৱস্থা। উল্লেখ্য যে, নগাঁও এনকাউণ্টাৰৰ তদন্ত কৰিবলৈ ৰাজ্য চৰকাৰে অতিৰিক্ত মুখ্য সচিবক লৈ গঠন কৰি দিয়া এজনীয়া তদন্ত কমিটিয়ে ইতিমধ্যে GMCHত চিকিৎসাধীন গুলীবৃদ্ধ কীৰ্তিকমলৰ ভাষ্য গ্ৰহণ কৰিছে। এনে অৱস্থাত তদন্ত কমিটীৰ প্ৰতিবেদনক লৈ উৎকণ্ঠাৰে বাট চাই ৰৈছে নগাঁৱৰ ৰাইজে।\nAssam Kirti Kamal Bora Nagaon\nঘৰৰ ল’ৰা ঘৰলৈ আহিল, ৭ দিনৰ মূৰত চীনে ঘূৰাই দিলে অৰুণাচলৰ কিশোৰক


মহানগৰীৰ মিতালী দাসক চিনি পাইনে? ৰুগীয়া মাতৃ আৰু ভাতৃক লৈ কেনেদৰে চলাইছে জীৱন সংগ্ৰাম? -\nHomeজীৱন শৈলীমহানগৰীৰ মিতালী দাসক চিনি পাইনে? ৰুগীয়া মাতৃ আৰু ভাতৃক লৈ কেনেদৰে চলাইছে...\nমহানগৰীৰ মিতালী দাসক চিনি পাইনে?\nডিজিটেল ডেস্ক: আচলতে জীৱনৰ সংজ্ঞা কি? আছলতে জীৱনৰ আছে এক সুকীয়া মাদকতা৷ জীৱন বুলি এতিয়ালৈ সথিক উত্তৰ দিয়া মানুহ হয়তো এজনো নোলাব৷ মনোৰোগ বিশ্লেষকৰ মতে, জীৱন ৰ সথিক উত্তৰ বিচাৰি সাম্প্ৰতিক গৱেষণা চলি আছে। আধুনিক মনোবিজ্ঞানত, জীৱনৰ অৰ্থ বিচাৰাটো সবাটোতকৈ কঠিন কাম৷\nভগৱৎ-গীতাত ভগৱান কৃষ্ণই কৈছিল যে, সকলোবোৰ এটা কাৰণ বা ভাল কাৰণৰ বাবে হয়। জীৱনত যি ঘটে সেয়া ভালৰ বাবে হয় আৰু তাৰ আঁৰত সদায় এটা অন্তৰ্নিহিত কাৰণ থাকে৷ তেওঁ লগতে উল্লেখ কৰিছিল যে আমি সকলোৱে ঈশ্বৰৰ সন্তান, এজন সৃষ্টিকৰ্তা। ঈশ্বৰ হৈছে সৰ্বোচ্চ শক্তি আৰু এই পৃথিৱীখন তেওঁৰ দ্বাৰা পৰিচালিত হয়।\nআইৰ কোলাত প্ৰথম চকু মেলাৰ দিনাখনৰ পৰাই শেষ চকুমোদাৰ দিনাখনকেই হয়তো জীৱন বুলি কোৱা হয়৷ আচলতে জীৱন আমি যি অনুভৱ কৰো, যি আমাৰ লগত ঘটি আছে সেয়াই হয়টো জীৱন৷ জীৱনৰ ওপৰত বহুজনে ভিন্নভাৱে মন্তব্য কৰি আহিছে৷ জীৱনৰ সংজ্ঞা বিচাৰি প্ৰাগ ডিজিটেলৰ এক বিশেষ প্ৰচেষ্টা৷\nএয়া হৈছে গুৱাহাটী মহানগৰীৰ দৃশ্য৷ এগৰাকী ১৩ বছৰীয়া কিশোৰীয়ে এখনি সৰু দোকানৰ সৈতে কৰি গৈছে জীৱন সংগ্ৰাম৷ বিলাসিতাৰ বিপৰীতে শীতৰ কুঁৱলি ফালি অথবা প্ৰচৰ উত্তাপ সহিও কৰি গৈছে জীৱন সংগ্ৰাম৷ কিশোৰীগৰাকীৰ নাম মিতালী দাস৷ ক্ষুধাই যেন গদ্যময় কৰি তোলে সমগ্ৰ ধৰা৷ পেটৰ তাড়নাত শিক্ষাৰ পথাৰখনৰ পৰা আধাতেই সামৰিবলগীয়া হয় শিক্ষাজীৱন৷ আৰু হাতত পুথিৰ পৰিবৰ্তে ল’বলগীয়া হয় জীৱনৰ দায়িত্বভাৰ৷ এইগৰাকী কিশোৰীৰ ঘৰ মহানগৰীৰ কালীবাৰীত৷ মাক আৰু ককায়েকৰ সৈতে বাস কৰা মিতালীয়ে গুৱাহাটী ৰে’ল ষ্টেচনত এখন সৰু দোকানেৰে কৰি গৈছে জীৱন সংগ্ৰাম৷ মিতালীৰ জীৱন সংগ্ৰাম যেন কোনোদিনেই কম নহ’ল৷ এটি দুৰ্ঘটনাত ককায়েক কুমুট দাসে হেৰুৱাইছিল দুয়োখন ভৰি৷ মাতৃ নিৰ্মালী দাসো শাৰীৰিকভাৱে অসুস্থ৷ যাৰবাবে ঘৰৰ সমস্ত্ৰ দায়িত্ব যেন অকলেই মূৰ পাতি লৈছিল মিতালীয়ে৷ সৰুতেই পিতৃহীনা হোৱা মিতালীয়ে বুজি নাপায় পিতৃৰ মৰমৰ কথা৷\nমিতালীয়ে কৈছিল, ‘মোৰ মনত আছে মই তেতিয়া বিদ্যালয়ৰ পৰা আহি পাইছো৷ আৰু মোৰ মায়ে কৈছিল আইতু মোক ক্ষমা কৰি দে৷ মই তোক আৰু একো দিব নোৱাৰিম৷’ তাৰপাছতেই মিতালী হৈ পৰে এগৰাকী জীৱনৰ যুঁজাৰু৷ যদিটো সময়ত পিতৃ-মাতৃৰ উমাল বুকুত উমলি জীৱনৰ ৰং বুটলি ৰামধেনুৰ ছবি আকেঁ৷ সেই সময়তেই নিথৰুৱা হৈছিল মিতালী৷ মাকৰ চকুলোৱে যেন অধিক শক্তিশালী কৰি তুলিছিল তেওঁক৷ তাৰপাছতৰে পৰা মিতালীয়ে আৰু ঘূৰি চোৱা নাই জীৱনৰ বেলিকা৷ মাকক অলপ হাঁহি আৰু ককায়েকক সাহস দিবলৈ পাকৈত যুঁজাৰুৰ দৰে জীৱন যুঁজত অৱৰ্তীন হৈছে কণমানি মিতালী৷\nPrevious articleখেল বাদেই, টছতো শান্তি নাই কোহলীৰ; এইবাৰ ৱাছিম জাফৰৰ ট্ৰ’ল\nNext articleচিচিংফাঁক! গুপুত মন্ত্ৰ মাতিহে বিকি-কেটৰ বিবাহ বাহৰত সোমাব পাৰিব অতিথি


एक साल में बाइबल - ইণ্ডিয়ান ৰিভাইচ ভাৰচন - जनवरी 7\n1. তেতিয়া অব্ৰামে তেওঁৰ ভাৰ্যা আৰু তেওঁলোকৰ সকলো বয়-বস্তুৰে সৈতে মিচৰ দেশ এৰি নেগেভলৈ গ’ল; সেই সময়ত লোটও তেওঁলোকৰ লগত আছিল।\n2. এই সময়ত অব্ৰাম অতিশয় ধনী আছিল। তেওঁৰ অনেক পশু, সোণ আৰু ৰূপ আছিল।\n3. পাছত তেওঁ নেগেভৰ পৰা যাত্রা কৰি কৰি বৈৎএল পর্যন্ত গ’ল। এই বৈৎএল আৰু অয় নগৰৰ মধ্যৱর্তী স্থানতে পূৰ্বতে তেওঁৰ তম্বু আছিল।\n4. এই ঠাইতে তেওঁ আগেয়ে নির্ম্মাণ কৰা যজ্ঞবেদীটো আছিল আৰু তাত তেওঁ যিহোৱাৰ নামেৰে প্ৰাৰ্থনা কৰিছিল।\n5. অব্ৰামৰ যাত্রাত একেলগে থকা যি লোট, তেওঁৰ নিজৰো বহুত মেৰ-ছাগ, পশুৰ জাক, আৰু তম্বু আছিল।\n6. অব্রাম আৰু লোট উভয়ৰ কাৰণে একেলগে কাষত থাকি বাস কৰিবলৈ সেই ঠাই যথেষ্ট নাছিল, কাৰণ তেওঁলোকৰ সা-সম্পদ বহুত বেছি আছিল।\n7. তাৰ উপৰি অব্ৰাম আৰু লোটৰ পশু-ৰখীয়াৰ মাজতো বিবাদ আৰম্ভ হৈছিল। সেই সময়ত কনানীয়া আৰু পৰিজ্জীয়াসকলো সেই দেশত বাস কৰিছিল।\n8. তেতিয়া অব্ৰামে লোটক ক’লে, “চোৱা, আমি আত্মীয় হওঁ আৰু সেয়ে, মোৰে তোমাৰে মাজত, মোৰ পশু-ৰখীয়া আৰু তোমাৰ পশু-ৰখীয়াৰ মাজত বিবাদ হোৱাটো উচিত নহব;\n9. গোটেই দেশখনেই জানো তোমাৰ আগত নাই? সেয়ে তুমি মোৰ পৰা বেলেগ হোৱা উচিত; তুমি বাওঁহাতে গ’লে, মই সোঁহাতে যাম; নাইবা তুমি সোঁহাতে গ’লে মই বাওঁহাতে যাম।”\n10. তেতিয়া লোটে চাৰিওফালে চাই দেখিলে যে যৰ্দ্দন নদীৰ পাৰৰ গোটেই সমতল ভূমিত চোৱৰলৈকে প্রচুৰ পানী আছে; সেই ঠাইখিনি যিহোৱাৰ বাগিছাৰ নিচিনা আৰু মিচৰ দেশৰ নিচিনা; যিহোৱাই চদোম আৰু ঘমোৰা নগৰ ধ্বংস কৰাৰ পূৰ্বতে এই সমতল ভূমি তেনেকুৱা আছিল।\n11. তেতিয়া লোটে যৰ্দ্দন নদীৰ গোটেই সমভূমিলৈ নিজৰ কাৰণে বাচি লৈ পূব ফাললৈ যাত্ৰা কৰিলে; এইদৰে তেওঁলোক এজন আন জনৰ কাষৰ পৰা বেলেগ হৈ গ’ল।\n12. অব্ৰামে কনান দেশত আৰু লোটে সেই সমভূমিৰ নগৰবোৰত বাস কৰিবলৈ ধৰিলে। লোটে চদোমৰ ওচৰত তম্বু তৰিলে।\n13. চদোমত বাস কৰা অধিবাসীসকল অতিশয় দুষ্ট আছিল আৰু যিহোৱাৰ বিৰুদ্ধে তেওঁলোকে ভীষণ পাপ কৰিছিল।\n14. অব্ৰামৰ পৰা লোট বেলেগ হৈ যোৱাৰ পাছত যিহোৱাই অব্ৰামক ক’লে, “তুমি যি ঠাইত থিয় হৈ আছা, তাৰ পৰা উত্তৰ-দক্ষিণ আৰু পূব-পশ্চিমলৈ এবাৰ চোৱা;\n15. যি সকলো ঠাই তুমি দেখিছা, তাক মই তোমাক আৰু তোমাৰ বংশক চিৰকালৰ কাৰণে দিম।\n16. মই তোমাৰ বংশৰ লোকসকলক পৃথিবীৰ ধূলিৰ নিচিনা অসংখ্য কৰিম; কোনোৱে যদি পৃথিবীৰ ধূলি গণিব পাৰে, তেন্তে তোমাৰ বংশকো গণিব পাৰিব।\n17. উঠা, এই ভূমিৰ দীঘে পথালিয়ে ঘূৰি ফুৰা; কিয়নো মই তোমাক এই দেশখনকে দিম।”\n18. তেতিয়া অব্ৰামে তেওঁৰ তম্বু তুলি ল’লে আৰু হিব্ৰোণ এলেকালৈ আহি মম্ৰিৰ ওক গছবোৰৰ ওচৰত নিবাস কৰিলে। সেই ঠাইত তেওঁ যিহোৱাৰ উদ্দেশে এটা যজ্ঞ-বেদী নিৰ্ম্মাণ কৰিলে।\n1. যি সময়ত চিনাৰ দেশৰ ৰজা অম্ৰাফল আছিল, তেতিয়া অৰিয়োক আছিল ইল্লাচৰৰ ৰজা, এলমৰ ৰজা আছিল কদৰ্লায়োমৰ আৰু গোয়ীমৰ ৰজা তিদিয়ল আছিল,\n2. সেইসময়ত এই কেইজন ৰজাই মিলি চদোমৰ বিৰা ৰজা, ঘমোৰাৰ বিৰ্চা ৰজা, অদ্মাৰ চিনাব ৰজা, চবোয়ীমৰ চিমেবৰ ৰজা আৰু বিলা অৰ্থাৎ চোৱৰৰ ৰজাসকলৰ বিৰুদ্ধে যুদ্ধ কৰিলে।\n3. পাছৰ এই পাঁচজন ৰজা চিদ্দিম উপত্যকাত একত্রিত হ’ল। এই ঠাইখিনিক লোণসমুদ্ৰ বোলা হ’য়।\n4. এই ৰজাসকল বাৰ বছৰলৈকে ৰজা কদৰ্লায়োমৰ অধীনত আছিল, কিন্তু তেৰ বছৰত তেওঁলোকে বিদ্ৰোহ কৰিলে।\n5. তাৰ পাছত চৈধ্য বছৰত ৰজা কদৰ্লায়োমৰ আৰু তেওঁৰ সংগী ৰজাসকলে গৈ ৰফায়ীয়াসকলক অস্তৰোৎকৰ্ণয়িমত, জজীয়াসকলক হামত, এমীয়াসকলক চাবি-কিৰিয়াথয়িমত আহি আক্রমণ কৰিলে আৰু\n6. হোৰীয়াসকলক এল-পাৰণলৈকে তেওঁলোকৰ পাহাৰীয়া অঞ্চল চেয়ীত পৰাজয় কৰিলে। এল-পাৰণ মৰু-প্রান্তৰৰ কাষত অৱস্থিত।\n7. তাৰ পাছত এই ৰজাসকল ঘূৰি গৈ অয়িন-মিস্পাট অৰ্থাৎ কাদেচলৈ গ’ল। তেওঁলোকে অমালেকীয়াসকলৰ গোটেই দেশ জয় কৰি ল’লে আৰু হচচোন-তামৰত থকা ইমোৰীয়াসকলকো পৰাজয় কৰিলে।\n8. এই সকলো ঘটনাৰ পাছত চদোমৰ ৰজা, ঘমোৰাৰ ৰজা, অদ্মাৰ ৰজা, চবোয়ীমৰ ৰজা আৰু বিলাৰ ৰজা অৰ্থাৎ চোৱৰৰ ৰজা ওলাই গৈ যুদ্ধৰ কাৰণে যুগুত হ’ল।\n9. তেওঁলোকে এলমৰ ৰজা কদৰ্লায়োমৰ, গোয়ীমৰ ৰজা তিদিয়ল, চিনাৰ দেশৰ ৰজা অম্ৰাফল, ইল্লাচৰৰ ৰজা অৰিয়োকৰ বিৰুদ্ধে যুদ্ধ কৰিবলৈ গ’ল। এই যুদ্ধ পাঁচ জন ৰজাৰ বিৰুদ্ধে চাৰিজন ৰজাৰ মাজত হৈছিল।\n10. চিদ্দিম উপত্যকাত আলকতৰাৰে পূর্ণ বহুতো গাত আছিল; যেতিয়া চদোম আৰু ঘমোৰাৰ ৰজা পলাই গৈছিল, তেতিয়া তেওঁলোক সেই গাতত পৰিল; আন অৱশিষ্ট লোকসকল পাহাৰলৈ পলাই গ’ল।\n11. শত্রুপক্ষই চদোম আৰু ঘমোৰাৰ সকলো ধন-সম্পত্তি আৰু বয়-বস্তু লুট কৰি লৈ গুচি গ’ল।\n12. তেওঁলোক যাওঁতে সকলো সম্পদেৰে সৈতে চদোমত বাস কৰা অব্ৰামৰ ভতিজা পুতেক লোটকো বন্দী কৰি লৈ গ’ল।\n13. তেতিয়া পলাই আহি ৰক্ষা পোৱা এজন পলাতকে ইব্ৰীয়া অব্ৰামক সেই খবৰ দিলে; সেই সময়ত অব্রাম ইষ্কোল আৰু আনেৰৰ ভায়েক ইমোৰীয়া মম্ৰিৰ ওক গছবোৰৰ ওচৰত বাস কৰিছিল আৰু তেওঁলোক অব্ৰামৰ মিত্ৰ আছিল।\n14. অব্ৰামে যেতিয়া শুনিলে যে তেওঁৰ আত্মীয়ক বন্দী কৰি লৈ গৈছে, তেতিয়া তেওঁ প্রশিক্ষণ প্রাপ্ত তেওঁৰ গৃহতেই জন্ম হোৱা তিনি শ ওঠৰ জন দাসক লৈ শত্রুবোৰৰ পাছে পাছে দানলৈকে খেদি গ’ল।\n15. পাছত ৰাতি তেওঁ নিজৰ লোকসকলক কিছুমান দলত বিভক্ত কৰি শত্রুবোৰক আঘাত কৰিলে আৰু দম্মেচকৰ উত্তৰে অৱস্থিত হোবা পর্যন্ত তেওঁলোকক খেদি পঠিয়ালে।\n16. তেওঁ সকলোবোৰ সম্পত্তি ঘূৰাই আনিলে; তেওঁৰ ভতিজা পুতেক লোটক তেওঁৰ বয়-বস্তুৰে সৈতে উদ্ধাৰ কৰিলে আৰু পুৰুষ-মহিলা সকলোকে ওভটাই আনিলে।\n17. কদৰ্লায়োমৰ আৰু তেওঁৰ সংগী ৰজাসকলক অব্রামে যেতিয়া হৰুৱাই উভতি আহিছিল, তেতিয়া চদোমৰ ৰজাই তেওঁৰ লগত সাক্ষাত হবলৈ চাবি উপত্যকালৈ অৰ্থাৎ ৰজাৰ উপত্যকালৈ ওলাই গ’ল।\n18. চালেমৰ ৰজা মল্কীচেদকে পিঠা আৰু দ্ৰাক্ষাৰস আনিলে; মল্কীচেদক সৰ্ব্বোপৰি ঈশ্বৰৰ পুৰোহিত আছিল।\n19. তেওঁ অব্ৰামক আশীৰ্ব্বাদ কৰি ক’লে, “স্বৰ্গ আৰু পৃথিৱীৰ সৃষ্টিকর্তা সৰ্ব্বোপৰি ঈশ্বৰৰ দ্বাৰা অব্ৰাম আশীৰ্ব্বাদপ্ৰাপ্ত হওক;\n20. যিজনে আপোনাৰ শত্রুবোৰক আপোনাৰ হাতত সমৰ্পণ কৰিছে, সেই সৰ্ব্বোপৰি ঈশ্বৰৰ ধন্য হওক।” তেতিয়া অব্ৰামে সকলো বস্তুৰে দহ ভাগৰ এভাগ তেওঁক দিলে।\n21. পাছত চদোমৰ ৰজাই অব্ৰামক ক’লে, “আপুনি ধন-সম্পদবোৰ ৰাখি লোকসকলক মোক দিয়ক।”\n22. অব্ৰামে চদোমৰ ৰজাক ক’লে, “মই স্বৰ্গ আৰু পৃথিৱীৰ সৃষ্টিকর্তা সৰ্ব্বোপৰি ঈশ্বৰ যিহোৱাৰ নামেৰে হাত দাঙি শপত খাই কৈছোঁ যে,\n23. আপোনাৰ একো বস্তুৱেই, এনে কি এগছি সূতা কি জোতাৰ ফিটাও নলওঁ; যাতে আপুনি কেতিয়াও ক’ব নোৱাৰে ‘মইহে অব্ৰামক ধনৱান কৰিলোঁ’ বুলি।\n24. কেৱল মোৰ যুবকসকলে ইতিমধ্যে যি খালে, তাৰ বাহিৰে মই ইয়াৰ পৰা একো নিনিও; কিন্তু আনেৰ, ইষ্কোল আৰু মম্ৰি মোৰ লগত গৈছিল; তেওঁলোকক নিজৰ ভাগ ল’ব দিয়ক।”\n4. তোমালোকে মনৰ ব্যাকুলতাত পাপ নকৰিবা; নিজৰ শয্যাত শুই তাক দকৈ মনতে চিন্তা কৰি চাবা আৰু নিজম দি থাকিবা। (চেলা)।\n5. তোমালোকে যোগ্য বলি উৎসৰ্গ কৰা, আৰু যিহোৱাত ভাৰসা ৰাখা।\n6. অনেকে কয়, “অহ! আমি যদি অলপমান মঙ্গলকে দেখা পালোহেঁতেন!” হে যিহোৱা, তোমাৰ মুখৰ দীপ্তি আমাৰ ওপৰত প্রতিফলিত হওঁক।\n7. প্রচুৰ শস্য আৰু নতুন দ্রাক্ষাৰস উভৈনদী হ’লে যেনেকৈ আনন্দ হয়, তাতোকৈয়ো অধিক আনন্দ দি তুমি মোৰ অন্তৰ পূর্ণ কৰি ৰাখিছা।\n8. মই শান্তিৰে শুই টোপনি যাম। কাৰণ, হে যিহোৱা, কেৱল তুমিয়েই মোক নিৰাপত্তা দি নিৰাপদে ৰাখিছা।\n1. হে মোৰ পুত্র তুমি যদি মোৰ কথা গ্ৰহণ কৰা, আৰু মোৰ আজ্ঞাবোৰ তোমাৰ সৈতে সংৰক্ষিত কৰি ৰাখা,\n2. প্রজ্ঞাৰ কথা শুনা, আৰু বুজিব পৰা শক্তিলৈ তোমাৰ হৃদয় আকৃষ্ট হব।\n3. তুমি যদি বুজিবৰ বাবে কান্দা; আৰু ইয়াৰ বাবে উচ্চ স্বৰে ৰিঙিওৱা,\n4. ৰূপ বিচৰা দৰে যদি তুমি ইয়াক বিচাৰা, আৰু গুপ্ত ধন বিচৰা দৰে বুজিব পৰা শক্তি বিচাৰা;\n5. তেতিয়াহে যিহোৱাৰ প্রতি থকা ভয় তুমি বুজিব পাৰিবা, আৰু তুমি ঈশ্বৰৰ জ্ঞান বিচাৰি পাবা।\n1. সাৱধান! মানুহক দেখুৱাবলৈ তেওঁলোকৰ আগত তোমালোকে নিজ নিজ ধাৰ্মিকতাৰ কৰ্ম নকৰিবা; তেনেকুৱা কৰিলে তোমালোকৰ স্বৰ্গত থকা পিতৃৰ ওচৰৰ পৰা তোমালোকে একো পুৰস্কাৰ নাপাবা।\n2. এই হেতুকে, তুমি যেতিয়া দান কৰা, তেতিয়া মানুহৰ পৰা প্ৰশংসা পাবলৈ কপটীয়া সকলৰ নিচিনাকৈ নকৰিবা। তেওঁলোকে নাম-ঘৰে, নাম-ঘৰে আৰু বাটে-পথে নিজৰ আগে আগে ঢাক-ঢোল কোবাই দান দিয়ে। মই তোমালোকক স্বৰূপকৈ কওঁ, তেওঁলোকে নিজৰ নিজৰ পুৰস্কাৰ পালেই।\n3. কিন্তু তোমালোকে যেতিয়া দান দিবা, তেতিয়া তোমালোকৰ সোঁ হাতে কি কৰে বাঁও হাতক সেই বিষয়ে জানিবলৈ নিদিবা;\n4. কিয়নো তেতিয়াহে তোমালোকৰ দান গোপন হ’ব আৰু গুপুতে দেখা তোমালোকৰ পিতৃয়ে তোমালোকক প্ৰতিদান দিব।\n5. তোমালোকে যেতিয়া প্ৰাৰ্থনা কৰা, তেতিয়া কপটীয়া সকলৰ দৰে নহবা; কিয়নো মানুহক দেখুৱাবৰ কাৰণে তেওঁলোকে নাম-ঘৰে, নাম-ঘৰে আৰু আলিবাটৰ চুকে চুকে থিয় হৈ প্ৰাৰ্থনা কৰিবলৈ ভালপায়। মই তোমালোকক স্বৰূপকৈ কওঁ, তেওঁলোকে নিজ নিজ পুৰস্কাৰ পালেই।\n6. কিন্তু তোমালোকে যেতিয়া প্ৰাৰ্থনা কৰা, তেতিয়া ভিতৰ-কোঠালীলৈ গৈ দুৱাৰ বন্ধ কৰিবা আৰু যি জনক দেখা পোৱা নাযায়, তোমালোকৰ সেই পিতৃৰ আগত প্ৰাৰ্থনা কৰিবা; তাতে গুপুতে দেখা তোমালোকৰ পিতৃয়ে তোমালোকক প্ৰতিদান দিব।\n7. প্ৰাৰ্থনা কৰা সময়ত অনা-ইহুদী সকলৰ নিচিনাকৈ তোমালোকে অনৰ্থক পুণৰুক্তি নকৰিবা; কিয়নো তেওঁলোকে ভাৱে, তেওঁলোকৰ বেচি কথাৰ কাৰণে তেওঁলোকৰ প্রার্থনা তেওঁ শুনিব।\n8. এতেকে তোমালোক তেওঁলোকৰ নিচিনা নহবা; কিয়নো তোমালোকৰ কি কি প্ৰয়োজন আছে, সেই বিষয়ে তোমালোকে পিতৃৰ পৰা খোজাৰ আগেয়ে, তোমালোকৰ পিতৃয়ে জানে।\n9. এই হেতুকে তোমালোকে এইদৰে প্ৰাৰ্থনা কৰিবা; ‘হে আমাৰ স্বৰ্গত থকা পিতৃ, তোমাৰ নাম পূজনীয় হওক;\n10. তোমাৰ ৰাজ্য হওক; যেনেকৈ স্বৰ্গত, তেনেকৈ পৃথিৱীতো তোমাৰ ইচ্ছা পূৰ হওক।\n11. আমাৰ প্ৰয়োজনীয় আহাৰ আজি আমাক দিয়া।\n12. আমাৰ ধৰুৱাহঁতক আমি যেনেকৈ ক্ষমা কৰিলোঁ, তেনেকৈ আমাৰো ধাৰ ক্ষমা কৰা।\n13. আমাক পৰীক্ষালৈ নিনিবা, কিন্তু পাপ আত্মাৰ পৰা আমাক ধৰি ৰাখা৷’\n14. কিয়নো তোমালোকে যদি আন লোকৰ অপৰাধ ক্ষমা কৰা, তেনেহলে তোমালোকৰ স্বৰ্গীয় পিতৃয়ে তোমালোকৰো অপৰাধ ক্ষমা কৰিব;\n15. কিন্তু তোমালোকে যদি আন লোকৰ অপৰাধ ক্ষমা নকৰা, তেনেহলে তোমালোকৰ পিতৃয়ে তোমালোকৰো অপৰাধ ক্ষমা নকৰিব।\n16. যেতিয়া তোমালোকে লঘোন দিয়া, তেতিয়া কপটীয়া সকলৰ নিচিনাকৈ মুখ মলিন নকৰিবা; কিয়নো তেওঁলোকে লঘোনীয়া বুলি মানুহক দেখুৱাবলৈ মুখ বিবৰ্ণ কৰে। মই তোমালোকক স্বৰূপকৈ কওঁ, তেওঁলোকে নিজ নিজ পুৰস্কাৰ পালেই।\n17. কিন্তু তোমালোকে যেতিয়া লঘোন দিয়া, তেতিয়া তোমাৰ মূৰত তেল সানিবা আৰু মুখ ধুই ল’বা;\n18. যাতে আনে জানিব নোৱাৰে যে, তোমালোকে লঘোন দিছা। কিন্তু তোমালোকৰ পিতৃ, যি জনক তোমালোকে দেখা নোপোৱা, কেৱল তেৱেঁই ইয়াক দেখা পাব। তাতে গুপুতে দেখা তোমালোকৰ পিতৃয়ে তোমালোকক পুৰস্কাৰ দিব।


ভয় ( the fear) - মানস গগৈ - সাহিত্য ডট অৰ্গ\nএতিয়াও কেতিয়াবা মাজে মাজে ভাৱো৷ তাই বাৰু এতিয়া কেনে আছে..? আগৰ দৰেই আছে নে? নে শকত হ’ল, বা ক্ষীণ? বিয়া বাৰু হ’লনে? এনেও চাগে’ হ’ল৷ ল’ৰাছোৱালী বা কেইটা৷ তাইৰ ল’ৰা ছোৱালীকেইটা বাৰু দেখিবলে কেনেকুৱা…? ? তাইৰ নিচিনাই হৈছেনে বাৰু? অলপ চাগে বয়সৰ আচোৰ পৰিছে৷ দেখিবলেও চাগে’ আগতকৈ অলপ বেয়া হ’ল৷ চুলিকোছা বাৰু আগৰদৰেই আছেনে..? নে পাতল হ’ল বাৰু? আলফুল ওঠঁ জুৰি চাগে অলপ শোঁতোৰা পৰিছে৷ চকুৰ গুৰিত চাগে……নাই মোৰ আৰু ভাবিবলে মন নগ’ল৷ তাই যেনেকৈ মোৰ মানস পটত জীৱন্ত হৈ আছে, তেনেকৈয়ে থাকক৷ কিছুমান বস্তু কেৱল স্মৃতিতেই ধুনীয়া৷ মোৰ প্ৰিয় মেঘালী চুলিকোছা, কলম কামোৰা আলফুল ওঁঠ জুৰি, ডাঙৰ ফ্ৰেমৰ চচমাযোৰ৷ তাই তেনেকৈয়ে থাকক৷ সদায়৷ চিৰন্তন৷ মই নাজানো তাই কোন আছিল, ক’ত আছে বা মোৰ জীৱনত এতিয়া কি গুৰুত্ব বহন কৰে? মোৰ বাবে তাই এতিয়া এটা দিঘল বাট অতিক্ৰম কৰি পিছলৈ ঘূৰি চাওতে ৰিণিকি ৰিণিকি দেখা পোৱা এটা মাইলষ্টন মাঁথো৷ যাৰ নিচেই কাষেৰে এদিন মই পাৰ হৈ আহিছিলো…..৷\nকলেজৰ ফাইনেল পৰীক্ষাৰ আজি শেষ পৰীক্ষা৷ ল’ৰাবোৰৰ বেয়া লাগিছে যদিও তেনেকে একো নাই৷ ছোৱালী দুজনীমানে কিন্তুু বেছ চকু তিয়ালে৷ বেয়া লাগিছে৷ লাগিবৰে কথা৷ জীৱনৰ আটাইতকৈ মধুৰ সময়ছোৱাৰ সংগী এই মুখকেইখন আজি চাগে অন্তিম বাৰৰ বাবে একেলগে দেখিছে৷ বাকীকেইজনীৰো চকু সেমেকা৷ অৱশ্যে আমাৰো বেয়া লাগিছে৷ আজিৰ পাছত আৰু জীৱনত কাহানিও চাগে’ আমিবোৰ এনেকে একেটা ক্লাচত বহি উৎপাত কৰিবলৈ, কাজিয়া কৰিবলৈ একেলগ নহ’ম৷ যিবোৰ মানুহে আটাইতকৈ বেছি হঁহুৱাই, সেইবোৰেই বৰ সহজে আমাৰ চকু সেমেকাই যায়৷ জীৱনৰ বৰ আজৱ লজিক৷ মেঘালীয়েও কান্দিলে৷ তাইৰ চকুত দুটুপাল চকুপানী দেখিছিলো৷ তাই ৰুমালেৰে মচি লৈছিল যদিও চকিজুৰি সেমেকা৷ যেন আৰু অকণমান কথা ক’লেই চকুপানী ওলাই আহিব৷ নাকটোও ৰঙা হৈ পৰিছে৷ প্ৰিয়ংকা৷ তাই হাহিঁলে অকলে নাহাহে, লগত আৰু দুই তিনিটা ক্লাচ লৈ হাঁহে৷ কেতিয়াবা ভাবো, এইজনীৰ আচলতে মেটেলটো কি? যিটো কথাত কোনেও হাঁহিব লগা একো বিচাৰি নাপায়, তাতো তাই এষাৰ কথা নিজে লগাই সকলোকে হহুৱাব পাৰে৷ কেতিয়াবা তাই কোৱা কথাতকৈ তাইৰ হাঁহিটো দেখিও হাঁহি উঠি যায়৷ আজি তাইও নিশ্চুপ৷ চকুদুটা চলচলীয়া৷ সৰু সৰুকৈ কথা পাতিছে মাজে মাজে৷ মেঘালী আজি অলপ সময় কলেজতে ৰৈছে৷ নিবলৈও কোনো নাহে৷ খোজকাঢ়িয়েই যাব৷ যেন সকলোৱে যিমান সময় পাৰি সিমান সময় কলেজত ৰৈ যাব বিছাৰিছে৷ শেষবাৰৰ বাবে৷ মেঘালীয়ে ৰাতিপুৱা ধুই অহা চুলি৷ ভালকৈ শুকুৱা নাই৷ তাই মেলি থোৱা সেমেকা চুলিকোছৰ পানী লাগি তাইৰ পিঠিৰ ওচৰৰ ইউনিফৰ্মটোও তিতি গৈছে৷ একেদৰেই যেন তাইৰ তিতি থকা চকু দুটাই তাইৰ গাল খনো সেমেকাই পেলাইছে৷ উদাস৷ আজি যেন কলেজখনেই উদাস৷\nমেঘালী বৰুৱা৷ ফাৰ্চট ইয়েৰ৷ মনত আছেনে…? ?\nকিয় নাথাকিব? মোৰ লগত কথা পাতি চাৰ্ট ৰঙা কৰা ল’ৰা সদায় পোৱা নাযায়টো…! ! সামান্য হাঁহি৷\nআজি শেষ পৰীক্ষা৷ মোৰ মাতত অস্থিৰতা স্পষ্ট৷\nওম৷ কেনেকুৱা হল? তাই যেন সহজ হ’বলৈ চেষ্টা কৰিছে৷\nভালেই আৰু৷ তোমাৰ?\nতুমি মোৰ কলেজৰ প্ৰথম বন্ধু আছিলা৷ মোৰ মাতটো কঁপিছে৷\nচ’ৰি মানে আই মিন বান্ধবী৷\nওমমম তেতিয়াহ’লে মোৰো বন্ধু আৰু…৷ মোৰো প্ৰথম বন্ধু তুমিয়ে আছিলা……..\nছ’ আজি লাষ্ট দে৷ ইমান সোনকালে পাৰ হৈ গ’ল ন?\nঅলপ সময় নীৰৱে পাৰ হৈ গ’ল৷ ক’বলে যেন বহু কথা আছে কিন্তুু কাৰো মুখৰ পৰা এটা শব্দও ওলাই অহা নাই৷ মনটো উচপিচ লাগিছে৷ নাই একো ক’ব নোৱাৰিলো মই……..\nতাই খোজ কাঢ়ি গৈ আছে৷ মোৰ পৰা ক্ৰমান্বয়ে আঁতৰি৷ মোৰ কাণত বাৰে বাৰে বাজি আছে…..৷ ‘তেতিয়াহলে মোৰো বন্ধু আৰু’’\nফেয়াৰৱেল আয়োজন কৰিছিল৷ মই যাব নোৱাৰিলো৷ লগৰ দুটাই বেলেগ বেলেগকে ক’লে-“তই নাহিলি কিয়? মেঘালীয়ে পাৰ্টী দিলে৷ তোক বিচাৰিছিল৷ তাই সেইদিনা ৰাতিয়েই গ’লগৈ শিৱসাগৰলৈ৷\nযোৱাৰ সময়ত তাই সামান্য ষ্টাইলত কোৱা বাই টো বহু সময়লৈকে মোৰ কাণত এটা ব্যৱধানৰ অন্তৰৰে অন্তৰে বাজি থাকিল৷ কিজানি আজিও বাজি থাকে …… মাথো ব্যৱধানটো অলপ বেছি হৈছে৷\nমতা মানুহটো হোৱাৰ পাছতো মোৰ ভয় লাগে৷ হয় কিছুমান ভয়ে যেন মোক অনবৰতে খেদি থাকে৷ পিছ নেৰে৷ অৱশ্যে মই ইমান কাপুৰুষো নহয়৷ পিছে বজৰুৱা পুৰুষত্ব দেখুৱাই মই আনৰ আগত জহ মাৰিব নোৱাৰো৷ কেতিয়াবা লগৰবোৰে এই কথাকে লৈ মোক নগুৰ নাকতি নকৰাও নহয়৷ পিছে মোৰ চিধা কথা৷ মানুহে কোৱাৰ দৰে তিৰোতাৰ ওপৰত হাত উঠাই, হোটেলৰ বয়টোক তৰ্জন-গৰ্জন কৰি পৌৰুষ দেখুৱাত মই নাই৷ অৱশ্যে সকলো ক্ষেত্ৰতে মোৰ ভয় নালাগে৷ মই ৰাতি দুই বজাতো অকলে তিনিখন গাওঁ পাৰ হৈ ভাঁওনা চাই ঘৰলৈ ওভতিব পাৰো৷ ৰাতি বাহিৰত খুট খাট শুনিলে টৰ্চটো লৈ অকলে এপাক মাৰি আহিব পাৰো৷ কিন্তুু তথাপিও যেন সকলো সময়তে বুকুখন কিবা উচপিচাই থাকে৷ নাম নথকা ভয় এটাই সকলো সময়তে যেন মোৰ পিছ নেৰে৷ হৃদয়ৰ কোনোবা এটা চুকত যেন মোৰ দৰেই আৰু এটা মানুহ লুকাই আছে৷ মই তাক হেঁচামাৰি থৈ দিছো৷ ওলাবলে’ দিয়া নাই৷ কেতিয়াবা সেই মানুহটোৱেই যেন মোৰ চকুৱে মুখে অভিব্যক্তি হৈ মোৰ সকলো বিৰোধ ফালি চিৰি ওলাই আহিব খোজে৷ মই অসহায় হৈ পৰো৷ তেতিয়া মোৰ ভয় লাগে এনে সময়ত মোক কোনেও দেখি থকা নাইতো? ?\nৰাতি কেতিয়াবা সাৰ পাই মোৰ বুকুতে ভৰ দি শুই থকা বিৰিণাক যেতিয়া দেখো, হঠাৎ মোৰ মনত অহেতুক ভয় এটাই নৃত্যনাটিকা কৰিবলে আৰম্ভ কৰে৷ তাইৰ এই নিৰ্ভয় টোপনিটো, প্ৰাঞ্জল মুখখন, মই বাৰু সদায় এনেকৈ ৰাখিব পাৰিমনে…? তাইৰ কঁকাললৈকে অসাৱধানভাৱে খহি থকা গাওনটোৰ এই বিশ্বাস মই সদায়ে তাইৰ ওচৰত ধৰি ৰাখিব পাৰিমনে…? মোক মেৰিয়াই ধৰি থকা এই আলফুল হাত দুখনৰ বান্ধোনটো, মই বাৰু সদায় অটুট ৰাখিব পাৰিমনে…? এনেই ভাবো, কেতিয়াবা যদি তাই সিটো ৰূমৰ বিছনাখনত শোৱেগৈ, নাইবা মই এইটো মূৰে আৰু তাই যদি বিছনাৰ সিটো মূৰে শোৱে, মোৰ বাৰু সেইদিনা টোপনী আহিবনে…? ? ? বিৰিণাই যেতিয়া প্ৰাণখুলি হাঁহে, মই তাইক আলেঙ আলেঙে চাওঁ, তেতিয়াও মোৰ ভয় লাগে৷ এই হাহিঁটো কেতিয়াবা কেৱল স্মৃতি হৈ নাযায়টো? এক অহেতুক ভয়ে অজানিতে মোক কঁপাই যায়৷\nমোৰ ঘৰৰ কাষৰে আনোৱাৰ আলি৷ তাৰ সৰু দোকান এখন আছে টাউনত৷ আগতে নলবাৰীত আছিল৷ তাত হেনো কোনোবাই তাৰ ঘৰ বাৰী জ্বলাই দিলে৷ সি ইয়ালৈ গুছি আহিলে৷ এইডোখৰ মাটি কিনোতে ময়েই তাক ভালেখিনি সহায় কৰিছিলো৷ মোৰ মনত আছে, ঝৰ্ণাৰ জন্মৰ সময়ত সি নিজৰ পৰিবাৰক ঘৰত অকলে এৰি পূৰা তিনিৰাতি মোৰ লগত হস্পিতেলত টোপনি খতি কৰিছিল৷ আনকি ঘৈণীয়েকে আমাৰ চোতাল সাৰি কেইবাদিনো মোক ভাত বনাই খোৱাই অফিচলৈ পঠাইছিল৷ এতিয়াও ঝৰ্ণা বাৰান্দাত ওমলি থাকিলে জীভাখন সিয়াঁৰি বা চোলাতো টান মাৰি থৈ নগ’লে তাৰ হেনো কিবা ভাল নালাগে৷ কেতিয়াবা তাই কান্দি দিয়ে৷ বিৰিণা কাম কৰাৰ পৰা দৌৰি আহে, সি অৱশ্যে তেতিয়ালৈ পলায়৷ বিৰিণাৰ গালিকেইটা শুনিবলে আৰু ৰৈ নাথাকে৷ কেতিয়াবা আনোৱাৰৰ ঘৰৰ ফালে চাই ভাবো, এতিয়ালৈকে জীৱনত এৰি অহা আন বহু সম্পৰ্কৰ দৰে এই নিস্পাপ সম্পৰ্ককেইতাও এদিন হেৰাই নাযায়টো? এয়াওতো এটা ভয়েই……\nকেতিয়াবা আৰু কিছুমান ভয় লাগে৷ ঘৰৰে কুকুৰ চিক্কু৷ মানুহে কয় বোলে কুকুৰ যিমান বলিয়া হলেও নিজৰ মালিকক নাকামুৰে৷ কিন্তুু কেতিয়াবা ঝৰ্ণাক সি কামুৰি নিদিয়েতো..? ক’বতো নোৱাৰি একেলগে খেলি থাকে৷ আপোন বস্তু বোৰৰ পৰাহে বেছি ক্ষতি হয়৷ আকৌ কেতিয়াবা ভয় লাগে৷ ছোৱালী তুলিছো হয়, তাই বা আগলৈ কেনেকুৱা হয়গৈ…? তাই বাৰু ডাঙৰ হৈ আমাক পাহৰি যাব নেকি? আজিকালি যিবোৰ হে কথা ওলায় থাকে আমাৰ ঝৰ্ণাও যদি….উস…..৷ ৷ বুকুখন দহি যায়৷ কেতিয়াবা আগন্তুকৰ ভয়৷ দেউতাৰ বছৰে বছৰে শকত হৈ অহা চচমাযোৰ মাজে মাজে চাও৷ মোৰ তেতিয়াও ভয় লাগি যায়৷ দেওতাই বাৰু আজিকালি আমাক ধুঁৱলি কুঁৱলী দেখে নেকি? ময়োতো এদিন এই অৱস্থালৈ যাম৷ মোৰ বাৰু কেনে লাগিব তেতিয়া…?\nকিছুমান বাস্তৱৰ ভয়৷ মোৰ সংসাৰখন থিকেই চলি আছে৷ মোৰ বাবে সেয়াও যেন ভয়৷ কেতিয়াবা কিবা অঘটন নহয়টো…? ? ৰাস্তাইদি গৈ থাকোতে সঠাৎ যদি মোৰ কিবা এটা হয় তেন্তে বিৰিণাৰ বাৰু কি হ’ব? ইয়াৰোটো একো নিশ্চয়তা নাই৷ এধানমান ছোৱালীজনী ঝৰ্ণাক এতিয়াৰে পৰাই শিকাও কোনোবা অচিনাকি খুৰা আৰু টুটু দাদাৰ নিচিনা মানুহে মৰ্টন দি কাষলে মাতিলে নাযাবা দেই৷ ৷ আগফালৰ যে ৰাস্তাটো আছে, তালে বলটো গুছি গ’লেও তুমি আনিবলে নাযাবা দেই৷ কেতিয়াবা বিৰিণা বিৰক্ত হৈ পৰে৷ ইমান নো চিন্তানে? তাই বাৰাণ্ডাত খেলি থাকিলেও তোমাৰ আপত্তি৷ অনবৰতে ঘৰত সুমুৱাই ৰাখিলেহে হ’ব৷ খেলাৰ বয়সত খেলিওবই৷ মোৰ খং উঠি যায়৷ মাক জনী হৈ কেনেকে ইমান নিশ্চিন্ত মনে থাকে বাৰু৷ মোৰচোন অফিচৰ পৰাও চেৰেং চেৰেংকে মনত পৰি থাকে৷ বিৰিণা অসা‌ৱধান হৈ থাকোতে তাই মোৰ তলতে থকা চাৰ্জাৰ পিনৰ বোৰ্ড খনত আঙুলি ভৰাই নিদিয়েটো? নাইবা কেনেবাকে গেট পাৰ হৈ বেৰ দি নোথোৱা আগফালৰ পুখুৰীটোলৈ গুছি নাযায় টো?\nবিৰিণাৰটো একো খবৰেই নাই৷ কিমান কওঁ তাইক যে কি লাগে এদিন গৈ বজাৰ কৰি লৈ আনিবা৷ এই ফেৰীৱালা হৰেক মালৰ পৰা একো কিনিব নালাগে৷ এইবোৰক চল দিয়া ভাল নহয়৷ কিন্তুু তাই সেইদিনা বেছিবলে অহা মানুহ এটাৰ পৰা বেদ-কভাৰ আৰু কিবাকিবি কিনিছে৷ ঘৰত অকলে থকা গম পাই যদি পানী এগিলাচ খোৱাৰ চলেৰে সোপা দি ধৰে৷ ক’বতো নোৱাৰি সেইবোৰ মানুহ৷ কিমান তেনেকুৱা ঘটনা হৈয়ে থাকে৷ নিউজত দিয়ে থাকে৷ এইবোৰ মনত পৰিলে ভয় লাগিবৰে কথা৷ ক’লে আকৌ মই ভয়াতুৰ৷ আমুক তামুক যাহাতাহা কথা৷ মই অস্থিৰ হৈ পৰো৷\nকোনোবা এটা ষ্টপেজত বাচ খন ৰ’ল৷ মুদি অহা চকুকেইটা মেলি এনেই ইফালে সিফালে চালো৷ মানুহ এজনীয়ে বজাৰ কৰিছে৷ কিবা কিনিছে৷ মোৰ ফালৰ পৰা মুখ খন দেখা নাই৷ মোনাতো পাতি হাউলী দিয়াত ফিৰফিৰিয়া চুলিকোছা তললৈ নামি আহিছে৷ মানুহজনীয়ে কাণৰ কাষেৰে চুলিকোছা আকৌ উঠাই লৈছে৷ হঠাৎ গাতো জিকাৰ খাই উঠিল৷ এক বিজুলী প্ৰবাহ যেন সৰ্বশৰীৰত সঞ্চাৰ হৈ গল৷ এই এই মিহি চুলিকোচা, এই লাহী হাতখন, মই যেন ক’ৰবাত দেখিছো৷ মোৰ যেন যুগ যুগান্তৰ চিনাকি৷ মানুহ জনী মোৰ ফালে ঘূৰাৰ আগতেই মই বেলেগ ফালে চালো৷ বুকুৰ ভিতৰত হেজাৰ ধুমুহা বলিছে৷ মোৰ ভয়টোৱে যেন আকৌ উক দি উঠিছে৷ বাচখন লাহে লাহে আগবাঢ়িছে৷ মোৰ সত যোৱা নাই পিছলৈ ঘুৰি মানুহজনীক এবাৰ চাবলৈ৷ এবাৰ বিৰিণাৰ এবাৰ ঝৰ্ণাৰ মুখ খন চকুৰ আগলৈ ভাহি আহিছে৷ চকু দুটা মুদি দিলো৷ টুকুৰাটুকুৰ কিন্তুু স্পষ্ট অন্য এখন মুখ লাহে লাহে চকুৰ আগলে ভাহি আহিছে৷ হেজাৰ চেষ্টা কৰিও মই বাধা দিব পৰা নাই……৷\nকলেজৰ প্ৰথম দিন৷ মনত শংকা আৰু অলেখ কিবাকিবি চিন্তা ভাৱনা কিছুমান৷ সেমেকা পুৱাটোত কলেজৰ প্ৰকাণ্ড গেট খনৰ সন্মুখত চুচুক-চামাককৈ ৰৈ আছো৷ সকলো নিজৰ নিজৰ কামত ব্যস্ত৷ কোনোবা এনেই থাকিবও পাৰে, কিন্তুু মোৰ ফালে কাৰো অকণো ভ্ৰুক্ষেপ নাই সেইবুলি৷ স্কুলত মই ষ্টেণ্ডত চাইকেলখন থোৱাৰ পাছতে চিঞঁৰ-বাখৰ আৰু হুৱাদুৱা এসোপা কাণত পৰেহি৷ লগৰ কিছুমানে আহি জোকাবলেই লাগে, কিছুমানে মই কাৰ লগত বহিম, কোন খিৰীকীৰ কাষত বহিব সেয়া ঠিক কৰাত লাগে৷ কেইটামানে আহি আকৌ আগদিনা আধৰুৱা হৈ ৰোৱাৰ পৰা কাজিয়াখন আকৌ আৰম্ভ কৰেহি৷ কাষেৰে পাৰ হৈ গ’লে চাৰ বাইদেও হঁতেও মাত এষাৰ লগাই যায়৷ ইয়াত মানে কলেজত সেইবোৰ একো নাই৷ কাষেদি চুট টাই পিন্ধা কেইজন মান লোক পাৰ হৈ গ’ল৷ প্ৰফেচাৰ হ’ব চাগে৷ নহ’বও পাৰে৷ নাজানো৷ মইটো কাকো চিনি নাপাও৷ লগৰ চিনাকিও নাই তেনেকে৷ এডমিচনৰ দিনা ল’ৰা এজনৰ লগত চিনাকি হৈছিলো, নামটো বা কি আছিল! ! দেখিলেহে চিনি পাম৷ এতিয়ালৈকে দুপাক অনাই বনাই কেম্পাচত হেবাংটোৰ নিচিনাকে ঘুৰি ফুৰিছো যদিও নিজৰ ক্লাচটোকে বিচাৰি উলিয়াব পৰা নাই৷ দাদা এজনক সুধোতে এইখিনিতে বুলি কৈছিল যদিও ইয়াতচোন দুটা হল আছে৷ কোনটো বা ফাৰ্চট ইয়েৰৰ৷ ইফালে ক্লাচো চলি আছে৷ সোমাই পেলাই সোধাৰ সাহস এতিয়ালৈকে নাইহোৱা মোৰ কলিজাত৷ উপায়হীন হৈ অসহায় ভাৱে ইফালে সিফালে চাই আমন যিমনকৈ বাৰান্দাতে খুটাটোতে আওজি ক্লাচ শেষ হোৱালৈ বাট চালো৷ ৷\nছোৱালীজনীৰো অলম’ষ্ট একেই অৱস্থা৷ তাইক কলেজৰ সন্মুখত কোনোবাই বাইকেৰে নমাই যোৱা দেখিছিলো৷ সম্ভৱ বাপেক হ’ব চাগে৷ তায়ো অকলশৰে ঘূৰি ফুৰিছে৷ মই ভাবি আছো ক্লাচতো শেষ হ’লেই কাৰোবাক ফাৰ্চট ইয়েৰৰ ক্লাচ এইটো হয় নে নহয় সুধিম৷ যদি নহয় বুলি কয়, তেন্তে আজি আৰু বিচাৰি নুফুৰো৷ যামগৈ৷ নকৰো ক্লাচ ফ্লাচ৷\nফাৰ্চট ইয়েৰৰ ক্লাচ কোনটো জানা নেকি?\nওম…. আচলতে ময়ো সেইটোৱেই বিচাৰি ফুৰিছো…! !\nঅ’ হয়নেকি? এইখিনিতে বুলি চাৰে দেখুৱাই দিছিলে, এইটোৱেই হ’ব লাগে৷\nউস……. কি সাংঘাতিক ছোৱালী৷ প্ৰথম দিনা আহিয়েই চাৰৰ লগত কথা পাতিছে৷ মইটো তেতিয়ালৈকে চাৰহতঁৰ লগত কিবা কথা পতাৰ কথাটো কল্পনাই কৰিব পৰা নাছিলো৷\nখুটাটোত আওঁজি নিদিবা৷ নতুনকৈ ৰং কৰা আছে, গোটেইখন ৰং লাগিব চাবা৷\nঅ হয়নেকি? ইয়ে লাগিলেই চোৱাচোন হাতত৷ মই মনেই কৰা নাছিলো৷ থেংকচ হা\nওম৷ ছ’ তুমিও ফাৰ্চট ইয়েৰলৈ আহিছা?\nওম৷ তোমাৰ নাম?\nমানস৷ আৰু তোমাৰ? ? জীৱনত প্ৰথম ৰৰ বাবে এনেকুৱা লাগিল মোৰ নামটো ইমান বেয়া৷ কবলেকে লাজ লাগে৷\nমেঘালী৷ মেঘালী বৰুৱা৷\nতোমাৰ ঘৰ ইয়াতে?\nনহয়৷ মোৰ ঘৰ শিৱসাগৰত৷ ইয়াত মামাৰ ঘৰৰ পৰা অহাযোৱা কৰিছো৷\nকিয়? ? মই যেন অবাক্!\nকাৰণ শিবসাগৰৰ পৰা ইয়ালৈ অহা যোৱা কৰি পঢ়িব নোৱাৰি আকৌ৷\nকথাষাৰ কওঁতে সামান্য হাঁহি কৈ উঠা দেখিহে মই বুজি পালো যে কি বেলপুংৰ নিচিনা কথা সুধিছো মই৷ নিজৰ গালতে চৰিয়াও যেন লাগিল৷ বেল পৰিল৷\nওম কৰিম৷ ব’লা৷ তাইৰ মাতত মই যেন অলপ অপ্ৰস্তোত হৈ পৰিলো৷\nআৰু শুনাচোন৷ তুমি মোক কলা খুটাৰ পৰা ৰং লাগিব বুলি, পিছে তুমি চোন নিজেই আওজি আছা৷ তোমাৰ খুটাটোতো ৰং লাগি আছে৷ এবাৰ নিজৰ চাৰ্টটোলৈ মন কৰিছানে? তাই কৈ কৈ খুকখুকাই হাহি উঠিল…..\nধেই ….. এবাৰ নিজৰ বগা চাৰ্ট টোলৈ চালো৷ ৰঙা ইটাগুৰি নিচিনা ৰঙেৰে ইতিমধ্যে চোলাটোৰ এটা ফাল চাব নোৱাৰা অৱস্থা..\nএফাল ৰঙা চাৰ্টটোৰে বহি আছো৷ বুকুত হেজাৰ ধুমুহা একেলগে বলিবলৈ লৈছে৷ এনে লাগিছে যেন সকলোৱে মোৰ চোলাটোৰ ফালেহে চাই আছে৷ লুকুৱাবলেও কোনো উপায় নাই৷ মেঘালীয়েও দুবাৰ চাইছে৷ মই নাৰ্ভাচ হৈছো৷ কিবা এটা লিখিবলেও যেন হাঁতত কপনি উঠিছে৷ খৰকৈ উশাহ ল’বলৈয়ো যেন ভয়, জানোছা চাৰে শুনা পাই দবিয়ায়৷ আলেঙে আলেঙে মেঘালীলৈ চালো৷ তাই ব্যস্ত হৈ আছে৷ মাজে মাজে খৰকৈ বহীত কিবা লিখে৷ ছোৱালীজনী ধুনীয়া৷ মানে বহুত ধুনীয়া নহলেও ধুনীয়া বুলি একেষাৰে কব পৰা ধৰণৰ ধুনীয়া৷ চিম্প’ল চুইত ধুনীয়া৷ পিঠিৰ আধালৈকে পৰা চুলি৷ চকুত কম পাৱাৰৰ এযোৰ চচমা৷ হাঁহিলে সামান্য দুটা দিম্পল পৰে৷ চকুযোৰ সামান্য পৰা পৰা৷ লিখি থাকোতে মাজে মাজে চাৰৰ ফালে চায়৷ চাই থাকি থাকিও কিবা লিখে৷ হাতত কেইযোৰ মান খাৰু আৰু এদাল সৰু সৰু মনি থকা ব্ৰেছলেট৷ মাজে মাজে চচমা যোৰৰ কাষেৰে বাৰে বাৰে নামি অহা চুলি কেইডাল মান উঠাই লয়৷ মোৰ ক্লাচত মন বহা নাই৷ কিয় জানো বাৰে বাৰে তাইলৈকে চকু যায়৷ এবাৰ চকুৱে চকুৱে পৰিল৷ তাই সামান্য হাঁহিলে, নে হঁহা যেন কৰিলে নাজানো৷\nছে: কথাতো বেয়া হল নেকি বাৰু? ? সঠাৎ সচকিত হৈ পৰিলো৷\nকিন্তুু ইমান বছৰৰ পাছতো সেই হাঁহিতো মনত আছে৷ হাঁহো নেহাঁহোকৈ মৰা সেই হাঁহিটো৷ মোৰ বুকুত বলি থকা হেজাৰ ধুমুহা প্ৰশান্ত কৰা সেই হাঁহিটো৷ যিটো হাঁহিতে ৰ’দে হাঁহে৷ ফুল ফুলে, গছে কথা কৈ উঠে৷ সেই হাঁহিৰ মাজতেই বিমূৰ্ত হৈ পৰে সৃষ্টিৰ অপৰূপ সৌন্দৰ্য্যৰ কথ হেজাৰ সংযত কৰিব খুজিলেও কলেজত সকলো সময়তে মোৰ চকুজুৰি বৰ অবাধ্যভাৱে তাইলৈ যাব খোজে৷ গৰম দিনৰ গছৰ তলত মই৷ মেঘালী কেণ্টিনৰ ওচৰৰ পৰা ফিল্ডৰ মাজভাগত থকা লগৰ এজনীৰ কাষলৈ লাহেকৈ দৌৰিছে৷ মৃদু বতাহজাকত তাইৰ চুলিকোছা বাউলী হৈ পৰিছে৷ তাই খন্তেক ৰৈ সৰি পৰা চুলিৰ ক্লিপটো হাউলী বুটলিছে আৰু লগৰজনীক কিবা এটা কৈ কৈ অবিন্যস্ত চুলিচোছা দুই হাতে পিছফালে বান্ধিছে৷ চুলিকোছা বান্ধি থাকোতে তাইক যেন অলপ বেছি ধুনীয়া দেখাইছে৷ সামান্য ওপৰলৈ উঠি যোৱা তাইৰ আঁত খোৱা ইউনিফৰ্মটো, কোমল ৰ’দছাটি পৰি চিকমিকাই উঠা চুলিচোছা, আৰু কাটা এদাল কামুৰি ধৰি থকা আলফুল ওঁঠজুৰি…৷ চকু মুদিলেই এটা এটাকৈ সকলোবোৰ চকুৰ আগলৈ ভাহি আহে৷ এনে লাগে যেন সময়ক সাক্ষী কৰি সকলো হেৰুৱাই আজীৱন তাইৰ চৰ্তহীন প্ৰেমিক হৈ ৰৈ যাম……..\nনিয়মমাফিক চাৰি বজাত অফিচ বন্ধ হয় যদিও বছৰৰ প্ৰায় ৩০০ টা দিনেই ৬ মান বজালৈকে অফিচতে থাকিব লগা হয়৷ অৱশ্যে আক্ষেপো নাই তাৰ কাৰণে৷ আজিকালি অভ্যাস হৈ গৈছে৷ আক্ষেপ থাকিবলে হ’লে জীৱনত ৰং লাগে৷ নতুনত্ব লাগে৷ গতানুগতিক জীৱনত আক্ষেপৰ স্থান নাই৷ অফিচৰ পদূলিতে শেৱালি ফুল এজোপা আছে৷ চৰকাৰী অফিচ বাবে কোনেও নেসাৰে৷ গতিকে সৰা শেৱালিবোৰ কেতিয়াবা আবেলিলৈকে তলৰ ঘাঁহ দৰাতে পৰি থাকে৷ কেতিয়াবা আবেলিৰ চাহকাপ লৈ ফুলবোৰলৈ চাই অফিচৰ বাৰাণ্ডাতে বহো৷\nকলেজৰ দুটা থিয়ৰীত একেৰাহে প্ৰায় ২০ পেজ লিখাৰ পাছত গেলা গৰমত দুঘণ্টা কেতিয়াবা তিনিঘণ্টা প্ৰেক্টিকেল ক্লাচত মূৰতো সিজাই লৈ যেতিয়া কেণ্টিনৰ ফালে আহো, তেতিয়া প্ৰায়ে মেঘালী গেটৰ ওচৰত মোমায়েকলৈ ৰৈ থাকে৷ কেতিয়াবা ৰাস্তাত ৰয়, কেতিয়াবা গছৰ তলত৷ কেতিয়াবা মোৰ ফালে চায়, কেতিয়াবা নাচায়৷ কেতিয়াবা আলেঙে আলেঙে চায় যদিও নাজানো৷ তাই বাইকত এফলীয়াকৈ বহি যায়গৈ৷ তাই যোৱা বাতেৰে যেন এজাক সেউজীয়াই পৃথিৱীখনক জীপাল কৰি নিয়ে৷ আজি কেতিয়াবা আবেলি বাৰান্দাত চাহকাপ লৈ ভাবো, মেঘালী বাৰু এতিয়া এইফালে আহিবনে? সেই এফলীয়াকৈ বাইকত বহি৷ নিজৰ চুলিকোছা পিতিকি পিতিকি৷ আৰু যদি আহে, তেন্তে আবেলিৰ এই মৰহা ফুল কেইপাহ তাই অহাৰ খবৰ পাই আকৌ জীপাল হৈ পৰিবনে…? ?\nতাই শেষৰ দিনা মোক কিয় লগ ধৰিব বিছাৰিছিল বাৰু? মই কাহানিও এই কথা জানিবলৈ চেষ্টা নকৰিলো৷ মোৰ ভয় লাগিল, কিজানি এনেকুৱা কথা এটা গম পায় যাওঁ যাৰ বাবে মোৰ বৰ্তমানটো বৰ অতৃপ্ত হৈ পৰে, সেই অনামী ভয়তে যেন মই পলাইছো৷ জীৱনৰ বাটত কিমান যে এৰি থৈ আহিলো৷ কিমান যে হেৰাই গ’ল৷ কেতিয়াবা ফেচবুকত চাৰ্চ কৰিব খুজিও ৰৈ যাও৷ নতুন ফ্ৰেণ্ড ৰিকুৱেষ্ট এটা আহিলেও গাটো জিকাৰ খাই উঠে৷ তাইৰ বাৰু মোৰ কথা মনত আছেনে তাই বাৰু এতিয়া কেনে অৱস্থাত আছে৷ ৷ যদি যদি এইবোৰ কথা বিৰিণাই গম পায় তেতিয়া….৷ নাই নাই মই অৰু ভা‌ৱিব নোৱাৰো৷ মোৰ ভয় লাগে৷ মই কেতিয়াও তাইৰ সন্মুখীন হব নিবিছাৰো৷ বজাৰ কৰোতে, যাত্ৰা কৰোতে, ট্ৰেইনত, বাচ ষ্টেচনত সকলোতে মোৰ চকুৱে কাৰোবাক বিচাৰি ফুৰে৷ ভয়ে ভয়ে৷ আলেঙে আলেঙে৷ কাৰোবাক বিচাৰি ফুৰে, যাক মই লগ পাবলৈ ভয় কৰো…৷ ৷ ভয় এনেকৈও লাগে………..\nসঁচাকৈয়ে মই বৰ ভয়াতুৰ……….\n← এক মিনিটৰ গল্প – “সত্য“ (-সুব্ৰতা গোস্বামী)\nএইবাৰ কাৰ পাল? (- মলিন মজুমদাৰ) →


cricket-virender-sehwag-predicts-winner-of-t20-world-cup-manju-b– News18 assam\nT20 WC: বীৰেন্দ্ৰ ছেহৱাগে কৰিলে ভৱিষ্যত বাণী, এইবাৰ কোনে জয় কৰিব T20 বিশ্বকাপ?\n'মই অনুভৱ কৰোঁ যে এফালে পাকিস্তান (Pakistan) আৰু আনফালৰ পৰা হয়তো ইংলেণ্ড (England) দলে ফাইনেল খেলিব।’\nLast Updated : November 05, 2021, 13:38 IST\nবীৰেন্দ্ৰ ছেহৱাগ (Virender Sehwag)ৰ বেটিং যেনেকুৱা বিস্ফোৰক আছিল তেওঁৰ মুকখনো তেনেকুৱাই। কোনো কথা ক'বলৈ ভয় নকৰে বীৰেন্দ্ৰ ছেহৱাগে। যি উচিত বুলি ভাবে বিনা দ্বিধাই বিন্দাছ কৈ দিব পাৰে ছেহৱাগে। চলিত টি-২০ বিশ্বকাপ (ICC T20 World Cup)ত চোকা নজৰ ৰাখিছে ছেহৱাগে । কোন টীমৰ কি শক্তি, কোন এইবাৰৰ বিশ্বকাপ জয়ৰ দাবীদাৰ সকলো পৰ্যবেক্ষণ কৰি আছে ছেহৱাগে। ছপাৰ ১২ৰ প্ৰতিযোগিতা অন্তিম পৰ্যায়ত উপনীত হৈছে। এই সময়তে ছেহৱাগে ভৱিষ্যত বাণী কৰিলে যে কোন কোন দল যাব ছেমিফাইনে, ফাইনেললৈ ইমানেই নহয় ছেহৱাগে কৈ পেলালে কোনে জয় কৰিব এইবাৰৰ T20 বিশ্বকাপ?\nফেচবুক পেজত তেওঁৰ বিশেষ কাৰ্যসূচী Veerugiri.comত ছেহৱাগে তেওঁৰ অনুৰাগীসকলৰ প্ৰশ্নৰ উত্তৰ দিছিল আৰু বিশ্বকাপ সম্পৰ্কে তেওঁৰ ভৱিষ্যত বাণী কৰিছিল৷ তেওঁ কৈছিল, 'মই অনুভৱ কৰোঁ যে এফালে পাকিস্তান আৰু আনফালৰ পৰা হয়তো ইংলেণ্ড দলে ফাইনেল খেলিব। আৰু মোৰ মতে ইংলেণ্ডেই এইবাৰ বিশ্বকাপ জয় কৰিব।’\nইংলেণ্ড আৰু পাকিস্তান ফৰ্মত আছে\nছেহৱাগে অনুষ্ঠানটোৰ সময়ত তেওঁৰ অনুৰাগীসকলক সুধিছিল যে কোনটো দলে বিশ্বকাপ জিকিব পাৰে বুলি তেওঁ লোকে বিশ্বাস কৰে। পিছে ছেহৱাগে কৰা ভৱিষ্যত বাণী সঁচা প্ৰমাণিত হ'বও পাৰে। ইংলেণ্ড বৰ্তমান বিৰাট ফৰ্মত আছে। বেটিঙৰ পৰা বলিঙলৈকে সকলোত ইংলেণ্ডৰ সফলতা ঈৰ্ষণীয়। ইংলেণ্ডে এতিয়ালৈকে বিশ্বকাপ ছুপাৰ ১২ ৰাউণ্ডত তেওঁলোকৰ সকলো বোৰ মেচ জিকিছে। প্ৰথমখন খেলত টীম ইণ্ডিয়াক পৰাস্ত কৰাৰ পিছত পাকিস্তানেও এতিয়ালৈকে চাৰিখন মেচত জয় লাভ কৰিছে।\nশ্বেন ৱাৰ্ণে কি কৈছিল\nছুপাৰ ১২ আৰম্ভ হোৱাৰ পূৰ্বে অষ্ট্ৰেলিয়াৰ কিংবদন্তি লেগ স্পিনাৰ শ্বেন ৱাৰ্ণে টুইট কৰি কয় যে ভাৰত আৰু ইংলেণ্ড টি-২০ চেম্পিয়ন হোৱাৰ আটাইতকৈ ডাঙৰ প্ৰতিদ্বন্দ্বী। ইংলেণ্ড আগবাঢ়িছে। কিন্তু টীম ইণ্ডিয়াই ছেমি ফাইনেলত উপনীত হ'বলৈ নিৰন্তৰ পথ বিচাৰি আছে। অলৌকিক কিবা ঘটনা ঘটিলেহে টীম ইণ্ডিয়াই ছেমি ফাইনেলত উপনীত হ'ব পাৰে।\nT20 World Cup 2021Virender Sehwag